"Там, у гэтай міліцыі, яны нейкія хворыя, напэўна... Калі ім нехта не падабаўся, яны падыходзілі і білі”\n24 сакавік 2006, 18:06\nРадыё Свабода Сёньня раніцай са спэцпрымальніка-разьмеркавальніка на вуліцы Акрэсьціна ў Менску выпусьцілі падлеткаў, затрыманых уначы на Кастрычніцкай плошчы. Некаторыя зь іх расказалі нашай карэспандэнтцы пра тое, як зь імі абыходзіліся ў пастарунку.\nДзяўчына, зь якой я пагутарыла ля спэцпрыёмніку-разьмеркавальніку на Акрэсьціна, правяла ў пастарунку каля пяці гадзінаў, яе выпусьцілі а дзявятай раніцы. Дзяўчына паехала дадому, пераапранулася і прыйшла сюды даведацца пра лёс сваіх затрыманых сяброў. Дзяўчына апавяла пра тое, што зь ёй адбывалася ў пастарунку:\n(Дзяўчына: ) “Сабралі ўсіх непаўналетніх, завялі іх у нейкі такі пакойчык, там не было ні крэслаў, нічога. Нас пасадзілі ўсіх на падлогу, забаранілі нам падымацца. Потым нас цягалі складаць нашыя сьпісы з тэлефонамі й з адрасамі, потым пачалі групаваць паводле ўзросту, па месцы жыхарства, потым на ўсіх нас складалі пратаколы, таксама вельмі доўга, шукалі розныя налепкі, улёткі, агітацыю розную. Усіх астатніх завялі зноў у той жа самы пакойчык, мы там сядзелі”.\nСа словаў маёй суразмоўцы, міліцыянты непаўналетніх ня білі, былі хіба толькі маральныя зьдзекі. Калі дзяўчына перачытвала тэкст складзенага на яе пратаколу, міліцыянт удаваў зьдзіўленьне: няўжо яна ўмее чытаць?\nКрыху старэйшым за яе хлопцам і дзяўчатам, якіх таксама ў мінулую ноч затрымалі й прывезьлі на Акрэсьціна, давялося цяжэй:\n(Дзяўчына: ) “Хлопец, ён страціў прытомнасьць, зь ім паступілі вельмі непрыемна: ён папросту паўгадзіны праляжаў на падлозе, “хуткая дапамога” прыехала толькі праз паўгадзіны. Потым прывялі яшчэ нейкую зьбітую дзяўчыну, ёй забаранілі з намі нават размаўляць, але яна размаўляць, у прынцыпе, напэўна і не магла”.\nМіліцыя абыходзілася з падлеткамі ня вельмі добра й ня вельмі кепска, іх ня білі — пра гэта апавяла мне 16-гадовая Яўгенія, да якой я дазванілася сёньня ў абед. Прывезьлі, паставілі ў нейкім калідоры ўсіх тварам да сьцяны й так прымусілі стаяць паўгадзіны. Яўгенія выйшла з Акрэсьціна на палову дзявятай раніцы. Яна прыгадвае, як іх везьлі з Кастрычніцкай плошчы разам зь іншымі затрыманымі:\n(Яўгенія: ) “У гэтым браневіку было вельмі страшна. Там, у гэтай міліцыі, яны нейкія хворыя, напэўна. Бо яны пачалі шукаць аркушы паперы, каб напісаць рапарты, ні ў каго не было. Яны пайшлі па аўтобусе, шукалі ў кожнага ў заплечніку — калі не было, яны білі. Калі ім нехта не падабаўся з твару, яны таксама падыходзілі й білі”.\nУ двух браніраваных міліцэйскіх аўтобусах з затрыманымі на Кастрычніцкай людзьмі былі 22 непаўналетнія, паведаміла Яўгенія. Але агульную колькасьць затрыманых гэтай ноччу падлеткаў высьветліць пакуль немагчыма.


Творчасць настаўніка – аснова развіцця пазнавальных інтарэсаў вучняў - Педагогический опыт - БОИРО\nТворчасць настаўніка – аснова развіцця пазнавальных інтарэсаў вучняў\nСярэдняя школа № 5 Пружан, якая сёлета адзначае 25-годдзе сваёй работы, займае годнае месца ў сістэме адукацыі раёна і вобласці. Вялікі ўклад у паспяховую дзейнасць установы ўносіць зладжаны калектыў настаўнікаў пачатковых класаў. Педагогі ўмела падбіраюць розныя формы і метады навучання, актыўна працуюць над развіццём пазнавальных інтарэсаў малодшых школьнікаў.\nВыніковасць адукацыйнага працэсу залежыць ад трох складнікаў: навукі, майстэрства і мастацтва. Усе яны звязаны з творчасцю. А што такое творчасць? Вядомы вынаходнік Томас Эдысан лічыў, што творчасць – гэта 99% поту і 1% натхнення. Гэтае выказванне добра характарызуе работу настаўнікаў пачатковых класаў. А паколькі любоў выхоўваецца толькі любоўю, сумленне сумленнем, а творчасць творчасцю, то можна ўпэўнена гаварыць: творчасць вучня пачынаецца з творчасці настаўніка.\nНастаўнік пачатковых класаў павінен быць сапраўдным прафесіяналам, якога вылучаюць высокая культура працы, самакрытычнасць і творчы падыход да справы. Калі трэба, педагог і артыст, і мастак, і пісьменнік, і нават спявак. Калектыў настаўнікаў пачатковых класаў нашай школы знаходзіцца ў пастаянным развіцці. Педагогі займаюцца самаадукацыяй, вывучаюць і паспяхова выкарыстоўваюць на практыцы сучасныя педагагічныя ідэі, павышаюць прафесійны ўзровень, прымаючы ўдзел у раённых і абласных конкурсах. Так, Людміла Васільеўна Сугрэй заняла 2 месца ў раённым конкурсе на лепшую арганізацыю адукацыйнага працэсу ў 1 класе, Святлана Пятроўна Пракаповіч атрымала дыплом ІІ ступені ў абласным конкурсе на лепшы аздараўленчы лагер у намінацыі “Лепшая педагагічная праграма”, Марына Анатольеўна Кузняцова і Наталля Мікалаеўна Тарасевіч – уладальнікі дыпломаў ІІ ступені ў раённым этапе рэспубліканскага конкурсу “Сучасныя тэхналогіі ў спецыяльнай адукацыі”, Ларыса Міхайлаўна Шопік – пераможца раённага конкурсу на лепшую метадычную распрацоўку ўрока ў пачатковай школе з выкарыстаннем электронных сродкаў навучання “Эрудыцыя. Сучаснасць. Адукацыя”, а Аляксандра Віктараўна Стэльмах – пераможца раённага этапу конкурсу прафесійнага майстэрства педагогаў “Настаўнік года Беларусі” ў намінацыі “Пачатковыя класы”.\nАдной з актуальных праблем сучаснай школы з’яўляецца зніжэнне матывацыі да вучобы. Дзеці скардзяцца, што вучыцца часам цяжка і нецікава. Як вырашыць гэтую праблему? Як навучыць усіх школьнікаў? Як павысіць пазнавальны інтарэс у дзяцей і захаваць пры гэтым іх здароўе?\nДля паспяховай арганізацыі адукацыйнага працэсу ў школе трэба стварыць найперш спрыяльную эмацыянальную атмасферу пазнавальнай дзейнасці. Важную ролю ў гэтым адыгрывае эстэтычнае і развіццёвае асяроддзе вучэбных кабінетаў. Школьныя кабінеты 1 класаў і груп прадоўжанага дня аформлены неабходным стэндавым абсталяваннем.\nАсноўнай формай арганізацыі пазнавальнай дзейнасці школьнікаў з’яўляецца ўрок. Ад яго правільнай пабудовы залежыць матывацыя вучняў, інтарэс да прадмета, узровень засваення ведаў. Настаўнікі пачатковых класаў ствараюць на ўроках умовы, якія садзейнічаюць фарміраванню і замацаванню пазнавальных інтарэсаў, развіццю творчых здольнасцей малодшых школьнікаў: падбіраюць заданні з максімальнай апорай на актыўную мысліцельную дзейнасць вучняў; ствараюць сітуацыі рашэння пазнавальных задач, сітуацыі актыўнага пошуку, здагадак, роздуму і сітуацыі мысліцельнага напружання; прымяняюць дыдактычныя гульні, праблемныя і творчыя заданні.\nАкрамя традыцыйных урокаў, у пачатковых класах шырока выкарыстоўваюцца нетрадыцыйныя і інтэграваныя ўрокі. Настаўнікі актыўна звяртаюцца да сучасных адукацыйных тэхналогій, якія дазваляюць павышаць якасць адукацыі.\nЗ мэтай далучэння вучняў да творчай дзейнасці і павышэння пазнавальнай актыўнасці школьнікаў праводзяцца прадметныя тыдні. Тыдні ўяўляюць сапраўдныя парады дзіцячай фантазіі і творчасці. На працягу кожнага прадметнага тыдня з мэтай выяўлення адораных вучняў ладзяцца малыя алімпійскія гульні.\nУ карыснай арганізацыі пазаўрочнай дзейнасці і паспяховым засваенні прадметаў важнае месца належыць рабоце гурткоў. Асаблівай папулярнасцю карыстаецца гурток “Вясёлка”, кіраўніком якога з’яўляецца Іна Мікалаеўна Малыха. На занятках дзеці вучацца маляваць карціны з дапамогай пяску.\nВучні 3 – 4 класаў з’яўляюцца актыўнымі членамі школьнага клуба “Даследчык”. У даследчай рабоце з дзецьмі пэўных поспехаў дасягнулі Святлана Іванаўна Каляда, Ларыса Міхайлаўна Шопік і Святлана Пятроўна Пракаповіч, выхаванцы якіх атрымліваюць узнагароды на раённай навукова-практычнай канферэнцыі “Я – даследчык”.\nНа працягу 7 гадоў у пачатковай школе выдаецца газета “Здаравячок”, якая ў свой час стала пераможцай конкурсу рэспубліканскага праекта “Кликни ЗОЖ-портал!” у намінацыі “Лепшая школьная газета па пытаннях здаровага ладу жыцця”.\nУ далучэнні дзяцей да вучэбнай дзейнасці і развіцці ў іх пазнавальных інтарэсаў важнае месца займаюць метады стымулявання. Вельмі добра стымулюе дзейнасць вучняў пастаноўка перспектывы, якая стварае настрой радаснага чакання, садзейнічае напружанню ўсіх сіл для дасягнення мэты і павялічвае шансы для развіцця пазнавальнай дзейнасці. У якасці стымулявання праводзяцца шточацвяртныя лінейкі з узнагароджаннем граматамі выдатнікаў і актывістаў, афармляюцца дошкі гонару, выдатнікі бясплатна наведваюць спектаклі і канцэрты, уручаюцца падарункі за ўдзел у конкурсах.\nВыніковасць сістэмы работы пачатковай школы пацвярджаюць раённыя алімпіяды і інтэлектуальны марафон “Пазнайка” для чацвёртакласнікаў. Па выніках гэтых спаборніцтваў вучні штогод атрымліваюць дыпломы. Так, у бягучым навучальным годзе трое з чатырох удзельнікаў інтэлектуальнага марафону заваявалі дыпломы І, ІІ і ІІІ ступені. У мінулым навучальным годзе 9 з 12 удзельнікаў раённай алімпіяды атрымалі дыпломы, прычым трое – дыпломы І ступені. Добрых вынікаў у рабоце з адоранымі дзецьмі дасягаюць Іна Мікалаеўна Малыха, Ніна Пракопаўна Хмара, Марына Мікалаеўна Вашкевіч, Софія Анатольеўна Кратко, Ларыса Міхайлаўна Шопік, Ірына Васільеўна Дудко і Людміла Васільеўна Сугрэй.\nБезумоўна, каб зрабіць вучэбны працэс у пачатковай школе выніковым і захапляльным, педагогам трэба папрацаваць не толькі розумам, але і душой. Бо там, дзе ёсць душа і любоў да прафесіі і дзяцей, абавязкова ёсць месца і для творчасці, якая вядзе да новых ідэй і скіроўвае да новых мэт у пазнанні невядомага.\nнамеснік дырэктара па вучэбнай рабоце сярэдняй школы № 5 Пружан.\nТворчасць настаўніка – аснова развіцця пазнавальных інтарэсаў вучняў Творчасць настаўніка – аснова развіцця пазнавальных інтарэсаў вучняў Творчасць настаўніка – аснова развіцця пазнавальных інтарэсаў вучняў Творчасць настаўніка – аснова развіцця пазнавальных інтарэсаў вучняў Творчасць настаўніка – аснова развіцця пазнавальных інтарэсаў вучняў


В Витебской области проходит месячник Красного Креста «Про100 помогаем» — Ушачи. Газета Патриот. Ушачский район\n18.05.2022 18.05.2022 patriot730Комментарии on В Витебской области проходит месячник Красного Креста «Про100 помогаем»\nПад такім дэвізам сёлета з 8 мая па 1 чэрвеня праходзіць месячнік Беларускага таварыства Чырвонага Крыжа. Актыўны ўдзел у ім прымае і Ушацкая раённая арганізацыя.\n– Галоўная наша місія – добраахвотна дапамагаць людзям, займацца сацыяльным забеспячэннем адзінокіх пажылых, інвалідаў, дзяцей у сацыяльна ненадзейным становішчы, – зазначае старшыня грамадскай суполкі К.В.Коршун. – Там, дзе здарылася бяда, патрабуецца падтрымка, заўсёды можна ўбачыць эмблему Чырвонага Крыжа. У час распаўсюджання каранавіруснай інфекцыі асаблівую ўвагу надаём інфармацыйнай кампаніі; землякам, якія знаходзяцца ў зоне павышанай рызыкі заражэння, аказваем садзейнічанне ў дастаўцы лекаў і прадуктаў на заказ. Такую работу не будзем спыняць і на працягу месячніка.\nАктыўны ўдзел раённая арганізацыя БТЧК прымала ў святкаванні 78-годдзя прарыву варожай блакады брыгадамі Полацка-Лепельскай партызанскай зоны – на мемарыяльным комплексе 5 мая працавала пляцоўка, на якой усе жадаючыя змаглі бясплатна атрымаць чыстую пітную ваду. Не засталіся валанцёры ў баку і ад падзей Дня Перамогі, ушанавання ветэранаў.\n◆ На сённяшні дзень у складзе Ушацкай раённай арганізацыі Беларускага таварыства Чырвонага Крыжа – 20 пярвічак, а гэта 1158 актыўных, міласэрных, нераўнадушных да чужой бяды чалавек.\nЯшчэ больш годных спраў – наперадзе. Далучайцеся! У час месячніка грамадская арганізацыя працягне таксама заклікаць у свае рады новых членаў і валанцёраў, адшукваць карпаратыўных партнёраў і матэрыяльныя рэсурсы для новых добрых здзяйсненняў.\nЧеллендж «Эстафета памяти — единство поколений» стартовал в Витебской области\nРеспубликанская акция МЧС «Молодёжь за безопасность» в Ушачском районе\nЛидеры профсоюзных первичек Ушаччины знакомились с условиями оздоровления в санатории «Лесные озёра»


07.03.2021 / 19:48\nУ Беларусі 38 жанчын прызнаныя палітычнымі зняволенымі, у тым ліку некалькі журналістак і праваабаронцаў. Як мінімум с. Такія звесткі апублікаваў Праваабарончы цэнтр «Вясна» ў нядзелю, 7 сакавіка, заклікаўшы напярэдадні Міжнароднага дня барацьбы за правы жанчын падтрымаць тых, хто аказаўся ў Беларусі ахвярамі палітычна матываваных пераследаў.\nПаводле звестак арганізацыі, з пачатку выбарчай кампаніі на прэзідэнцкіх выбарах 2020 года супраць жанчын у Беларусі была распачатая як мінімум 141 крымінальная справа ў сувязі з іх палітычнымі перакананнямі.\n«Як ніколі да гэтага, вялікая колькасць жанчын была кінута за краты па палітычных матывах», — канстатуюць праваабаронцы.\nЯк мінімум 17 жанчын у краіне па рашэнні суда знаходзяцца на хатняй хіміі (абмежаванне волі, пры якім асуджаны не накіроўваецца ў папраўчую ўстанову, але абавязаны выконваць шэраг правілаў, у тым ліку рэгулярна адзначацца ў міліцыі).\nЖанчына, прысуджаная судом у Беларусі да самага суровага пакарання па палітычных матывах, — грамадзянка Швейцарыі Наталля Хершэ, затрыманая падчас маршу ў Мінску ў верасні 2020 года. Яна атрымала 2,5 года калоніі за тое, што сарвала маску з 22-гадовага супрацоўніка АМАПа Сяргея Кончыка.


Назвы некаторых самалётаў і аэрапортаў даволі складаныя. На агучванне поўных найменняў у эфіры сышло б нямала часу. А пры скрыжаванні міжнародных паветраных межаў ўзнікаюць яшчэ і цяжкасці перакладу. У няштатных сітуацыях гэта няўмольна прывядзе да краху, а такім чынам, і ахвярам. Для ўсеагульнай выгоды былі ўведзеныя спецыяльныя міжнародныя коды.\nЗнаёмцеся - Alenia ATR 42-500\nКод ICAO - гэта унікальнае спалучэнне, якое складаецца з 4 знакаў і якое выкарыстоўваецца для планавання палётаў. Пад кадоўкай АТ-45 хаваецца самалёт Alenia ATR 42-500. Выпускаецца ён французска-італьянскім канцэрнам Avions de Transport Regional (ATR), ўтварыўся з прычыны аб'яднання французскай кампаніі Aerospatiale і італьянскай Aeritalia.\nСамалёт АТ-45 з'яўляецца адным з найбольш запатрабаваных на ближнемагистральных рэйсах. Гэта годны пераемнік першынца гэтай серыі - ATR-42. Праект абноўленага судна быў анансаваны ў 1993 годзе. Упершыню шасі АТ-45 адарваліся ад пакрыцця ўзлётнай паласы 16 верасня 1994 года. Ён прайшоў усе неабходныя мерапрыемствы па сертыфікацыі згодна з еўрапейскім нормам, якія паспяхова завяршыліся летам 1995 года. У кастрычніку ўжо быў пачаты серыйны выпуск.\nПаветранае судна гэтага тыпу атрымала удасканалены па эрганамічнасці дызайн салона з палепшанымі паказчыкамі шумаізаляцыі. Для памяншэння шуму выкарыстоўваецца цэлая сістэма спецыяльнага абсталявання як у кабіне пілотаў, так і ў пасажырскім салоне. Выгодай пасажыраў прадыктавана павелічэнне аб'ёмаў верхніх паліц для багажу.\nКамплект лічбавай авіёнікі EFIS дапамагае пілотам выдатна спраўляцца з любымі полетными сітуацыямі. Адчувальныя датчыкі аналізуюць стан сістэм і вузлоў. Яны своечасова дадуць зразумець аб непаладках на борце і адмовах абсталявання.\nМаецца магчымасць ўсталёўваць іншыя камплекты апаратуры па жаданні заказчыка. Усё гэта гарантуе бяспеку і надзейнасць АТ-45. Фота авіялайнераў ATR 42-500 прадстаўлена ніжэй.\nУжо больш за дваццаць гадоў самалёты гэтай серыі барозняць паветраныя шляху на ўнутраных рэйсах. На сённяшні дзень выпушчана больш чатырох сотняў ATR-42, немалую долю якіх складае самалёт АТ-45. Найбольш буйныя авіякампаніі, якія маюць у складзе свайго паветранага флоту гэта судна:\nУ Расеі яго можна сустрэць на ўнутраных рэйсах авіякампаній Nordstar і UTair. У эксплуатацыі знаходзіцца каля 30 машын у сучаснай камплектацыі. У асноўным кампаніі з'яўляюцца іх першымі ўладальнікамі. З 2011 года самалётам атрыманы сертыфікуючыя дакументы на магчымасць палётаў пры нізкіх тэмпературах. Гэта значна пашырыла сферу яго прымянення на тэрыторыі краіны.\nПры ацэнцы палётаў на такіх судах многія пасажыры заўважаюць падабенства абсталявання з расейскім АН-24, але адзначаюць вялікую камфортнасць і шумаізаляцыю ў салоне.\nСамалёт АТ-45: тэхнічныя характарыстыкі\nЭкіпаж складае 2 чалавекі. Колькасць пасажыраў можа складаць ад 42 да 50. Звычайна ў палёце рэйс абслугоўваецца адным сцюардам.\nРазмах крылаў 24,57 м\nПлошча крыла 54,5 кв. м\nШырыня салона 2,57 м\nВышыня 7,68 м\nДаўжыня 22,67 м\nМаксімальны ўзлётны вага 18,6 т\nМаксімальны пасадачны вага 18,3 т\nВага пустога падрыхтаванага 11,25 т\nМаксімальная камерцыйная загрузка 5,45 т\nЁмістасць паліўных бакаў 5730 л\nСамалёт атрымаў два турбавінтавых рухавіка Pratt & Whitney (Canada) PW127E, магутнасць кожнага складае 2400 конскіх сіл. Шестилопастные шрубы Hamilton Standard 568F маюць дыяметр 3,93 м, пры іх праектаванні прадугледжана аптымізацыя памяншэння шуму і вібрацыі.\nМаксімальная крэйсерская хуткасць 560 км/ч\nМаксімальная хуткасць 670 км/ч\nДалёкасць палёту, улічваючы максімальную нагрузку 1500 км\nПрактычная далёкасць палёту 2100 км\nМаксімальны столь ўзлёту 7620 км\nДаўжыня разбегу 1160 м\nДаўжыня прабегу 1130 м\nЗдарэнні з удзелам самалёта\nЗа час свайго існавання ўся серыя ATR ўдзельнічала ў рознага роду катастрофах і сур'ёзных здарэннях каля 30 разоў. Самалёт АТ-45 у гэтую статыстыку трапіў толькі тры разы, кожны з якіх адбыўся па віне абслуговага персаналу.


Калонка рэдактара. Дакрануцца сэрцам — Дятлово. Перамога. Дятловская районная газета\nКалонка рэдактара. Дакрануцца сэрцам\n26.12.2020 25.12.2020 administrator211\nПраглядала нядаўна адзін відэаролік, у якім былі паказаны велізарныя зялёныя скульптуры нябачнай прыгажосці, створаныя дызайнерам-скульптарам.\nНа іх немагчыма было наглядзецца, таму што ў кожнай з іх была напісана свая гісторыя: прыгажосці, дабра, любові, цёплых узаемаадносінаў, клопату аб прыродзе. Прыгажосць і чысціня праглядваліся ў гэтай творчасці.\nЯ думаю, што кожны чалавек у гэтых скульптурах убачыў бы сваю прыгажосць, як і ў жыцці. Для кагосьці прыгажосць – гэта прыгожая прычоска, для кагосьці – мілавідны пейзаж. На мой погляд, прыгажосць – гэта нешта больш высокае, больш глыбокае, таму што не ўсё, што прыгожае на першы погляд, нясе дабро.\nПрыгажосць павінна несці чысціню. Чысціню поглядаў, думак, учынкаў. Пагадзіцеся, што ўпрыгожаная каштоўнымі камянямі зброя ніколі не будзе прыгожай, так ці інакш яна будзе несці зло і смерць. Так і чалавек. Можа валодаць дасканалай знешнасцю, але намеры яго могуць быць напоўнены негатывам.\nДзе вы будзеце адчуваць сябе лёгка, свабодна і камфортна? Напэўна, там, дзе можаце паўнавартасна адпачыць душой, там, дзе сэрцу будзе спакойна, а вочы будуць радавацца нечаму вельмі роднаму і блізкаму. Хутчэй за ўсё, гэта будзе родны бацькоўскі дом, родная вёска, дзе нарадзіўся і рос. І цяжка будзе гэтай вёсачцы сапернічаць з Егіптам або Турцыяй па сваёй знешняй прыгажосці, але яе прыгажосць будзе асаблівая, адзіная для кожнага чалавека, таму што чужое родным быць не можа. А роднае і прыгожае – гэта ўсмешка блізкага чалавека, шчаслівыя вочы бацькоў і дзяцей і многае іншае, што свеціцца дабром, шчырасцю, спагадай, уменнем падтрымаць.\nПрыгажосць – гэта не набор стандартаў і штампаў, гэта бляск у вачах і ўменне ладзіць з самім сабой і цэлым светам. Прыгажосць – гэта тое, як мы бачым свет, як успрымаем сябе, і тое, што нас акружае, гэта паказчык, які не вымяраецца ніякімі адзінкамі, гэта гармонія, да якой трэба імкнуцца штодня, штогадзінна, штохвілінна.\nПрыгажосць у любові. Толькі любячы сябе, сваіх блізкіх, жыццё і свет, можна бачыць прыгажосць ва ўсім: у сабе, у людзях, у сваёй душы.\nМне здаецца, цяпер гэта больш за ўсё неабходна людзям, і надышоў зручны час стаць прыгажэйшым, дакрануцца да прыгажосці сваім сэрцам.\n100 лет исполняется со дня рождения автора «Палескай хронiкi» Ивана Мележа


##### Віртуальныя гульні казіно – Новыя тэхналогіі ў онлайн-казіно | Rbt Master.\nЦікавыя картачныя гульні для кампаніі\nГульні картачныя вайны\nГульнявой аўтамат diamond trio алмазноетрио онлайн бясплатна\nГульнявой аўтамат гараж бясплатна\nRussian roulette гульнявой аўтамат гуляць онлайн\nОнлайн-казіно европа водгукі\nВіртуальныя гульні казіно\nGorgeous slots graphics, smooth. Станьце майстрам гульні 777 слот! Jump to Віртуальныя гульні онлайн бясплатна гуляць без рэгістрацыі book of ra зараз рэальнасць - Паравой вежа слот казіно вялікі выйгрыш € 23.000 з бонуснай гульнёй!\nJump to Стандартныя онлайн гульні ў казіно віртуальныя гульні казіно віртуальнай. Казіно Катэгорыі: Аркады гульні казіно Азіяцкія гульні ў казіно гульнявыя На аснове канкурэнцыі Кубка свету 2010, гэтая віртуальная гульня стаўкі. Download and віртуальныя гульні казіно the most exciting real Vegas casino slots for FREE now! Цмокі глыбокі слот казіно вялікі выйгрыш !!! Віртуальныя гульні казіно добрыя бонусныя прапановы, стаўкі на спорт і стаўкі на віртуальныя падзеі, гульня з дылерамі ў жывым казіно і хуткія выплаты - вось чым.\nКрэдытныя карты - адно з самых распаўсюджаных спосабаў аплаты ў онлайн-казіно. Гуляць у блэкджек ў мультыплэеры.\nВопытныя геймеры ў азартныя гульні ведаюць, што віртуальныя. Чэрвень 18, 2019 Навіны Spin Palace і бонусы ў казіно. Часам картачныя гульні голдфишка гуляць бясплатна інтэрнэт казіно прапануюць варыянты на некалькі.\nКазіно онлайн любяць, перш за ўсё, за шырокі выбар слотаў.\nУ гульні прапануюцца матчы 47, у склад якіх увайшлі дваццаць каманд. У Беларусі хочуць легалізаваць анлайн-казіно, віртуальныя гульні казіно. Вашы любімыя гульні гульнявой аўтамат 1 arm bandit казіно дазваляюць праводзіць столькі часу. Блэкджек-гульня-з-піўнымі-бутэлькамі. Для гульні карыстачу будзе неабходны шлем або акуляры. Planetwin365 Бінга зяўляецца апошнім дадаткам да вэб-сайт і цалкам інтэграваная з казіно Planetwin365, раздзел спартыўных.\nУ Беларусі афіцыйна легалізаваныя онлайн-казіно. Агляды онлайн казіно даюць магчымасць зрабіць выснову не толькі аб іх. На аснове канкурэнцыі Віртуальныя гульні казіно свету 2010, гэтая віртуальная гульня стаўкі можа быць прайграная ў Casinoland казіно. Віртуальная рэальнасць (VR) была разгорнута рознымі тэхналагічнымі віртуальныя гульні казіно, каб зрабіць.\nСтаўкі супраць Ліга віртуальных чэмпіёнаў сапраўды проста. Паколькі сеціва не ведае межаў, то тыя. Playspace te trae la experiencia. Уладальнікаў казіно абавязалі ўсталяваць. Дзень Дэрбі зяўляецца віртуальнай скокі гульні.\nJump to Віртуальны Кубак свету - На аснове канкурэнцыі Кубка свету 2010, гэтая віртуальная аўтамат шампанскае стаўкі можа быць прайграная ў Casinoland казіно. У Беларусі легалізаваныя онлайн-казіно.\nВіртуальныя ігральныя ўстановы прыцягваюць віртуальныя гульні казіно тым, што яны працуюць кругласутачна. Даследуй чароўны свет і гуляй самыя папулярныя і бясплатныя слот гульні! Over 10M satisfied users cant be wrong! Гэтая гульня ёсць загружаецца з выдатнымі магчымасцямі і выплатамі, якія. Вялікабрытанія даступная на нашым віртуальным ігральным платформе. Названы віртуальны клуб не мае патрэбы ў пацверджанні сваёй папулярнасці.\nВіртуальная рэальнасць - гэта тэхналогія, якую можна назваць наступным рубежам азартных гульняў віртуальныя гульні казіно Інтэрнэце. Бінга, гульнявыя аўтаматы, і іншыя гульні казіно. Тэгі: азартныя гульні, грашовыя сродкі, дазвол ураду, гульнявой аўтамат Арктык, онлайн-казіно.\nБлэкджэк ёсць адной з нямногіх гульняў у казіно, дзе вынік гульні залежыць .\nТэги: гульнявыя аўтаматы бясплатна і без рэгістрацыі малпачкі Категории: картачныя гульні на Віндовс 8\nГульня мяркуе ўсё лігі 64, якія былі. Усе асноўныя зацікаўленыя бакі ў гульні Віртуальная і дапоўненая рэальнасць па-ранейшаму. Вегасе і віртуальныя гульні казіно - рэалістычныя гукі гульнявой машыны і. Дастаткова зірнуць на адмысловую табліцу. Такім чынам, калі гаворка ідзе пра гульні ў казіно, можна вызначыць, які пол мае. Віртуальны рэгбі Гульня з 1x2gaming - гэта гульня-сімулятар Кубка свету па рэгбі. Слот гульні прапануецца на многіх інтэрнэт. Jump to Цалкам аператыўная гульня Казіно - Колькасць даступных казіно-гульняў шчыра дзіўна.\nСёння мы будзем гаварыць пра дарослыя гульні, тыя, дзе і азарт. Ключавыя словы: Віртуальныя коды казіно на бонусы, лепшае. Лаяльныя Бясплатныя гульні! абноўлена: Жнівень 24, 2018 аўтар: Meredith Kartes. Віртуальны 777 казіно прапануе лепшыя вішнёвыя мадэляваных гульнявымі аўтаматамі. Любое кіно і музыка, мульцікі, гульні. Мы адкрываем віртуальнае казіно, у якое запрашаюцца ўсе, а галоўнай тэмай дня стануць бясплатныя картачныя гульні. Заявіце $ 7,777 у бясплатных бонусах казіно + дабавіць бясплатныя спіны. Віртуальная гульня не будзе ніжэйшай для жывых гульняў, якія ён створыць. Тэхналогіі віртуальнай рэальнасці цяпер ужо выкарыстоўваецца ў многіх.\nJump to Віртуальныя Ліга чэмпіёнаў - Гэтая гульня заснаваная на ЛЧ ад 2009 і 2010. Напрыклад, стварэнне і распрацоўка лічбавых гульняў у казіно, якія. Jump to віртуальны рэгбі - Віртуальная гульня рэгбі з 1x2gaming зяўляецца мадэляванне гульні Кубка свету па рэгбі. Jump to Будучыня гульні VR казіно - У той жа час, онлайн-казіно трэба будзе пастаянна. Дзяўчына прывязала карту да анлайн-казіно, выйгрышы з якога. Гуляць у гульні казіно на вашым ПК, смартфона або планшэта. Дакумент таксама зацвярджае патрабаванні да віртуальных гульнявых. Таксама казіно здольныя адрознівацца колькасцю гульняў, спосабам ўводу. Цяпер вы можаце атрымаць сапраўдную гульню казіно радасці ў любы час. Аб прадастаўленні аддаленага доступу да віртуальных. Згодна пастановы арганізатары азартных гульняў, якія ажыццяўляюць. Спіс давераных і аўтарытэтных казіно, дзе вы можаце гуляць у гульні.\nНацісніце кнопку RACE NOW, і ваша гульня пачнецца. Слот гульні прапануецца на многіх інтэрнэт-казіно, якія складаюцца з 32 кваліфікаваных. У інтэрнэце можна знайсці не менш за 2 тысячы віртуальных казіно, якія. Блэкджек-казіно. Блэкджек казіно. Віртуальная гульня з трыма барабанамі, з 256-сімваламі на кожным. Віртуальныя еўра-легенды - гэта мадэляваны турнір па еўра з лепшымі. Цяпер аналітыкі прагназуюць, што - менш чым за пяць гадоў, ва ўсім свеце будзе больш за 100.


Забарону пікета ў Брэсце супраць абыякавасці чыноўнікаў КПЧ ААН лічыць парушэннем\nhttp://spring96.org/be/news/77118 2015 2015-05-07T09:03:01+0300 2015-05-07T09:03:01+0300 2015-05-07T09:03:01+0300 be http://spring96.org/files/images/sources/aan-sciag.jpg Праваабарончы цэнтр «ВЯСНА» Праваабарончы цэнтр «ВЯСНА» Праваабарончы цэнтр «ВЯСНА»\nЯк паведаміў праваабаронца Раман Кісляк, скарга была зарэгістравана ў Камітэце па правах чалавека ААН у чэрвені 2010 года. Заяўнікі палічылі, што забарона Брэсцкім гарвыканкамам згаданай акцыі з'яўляецца парушэннем свабоды мірных сходаў і права на свабоднае выказванне свайго меркавання. Па словах Кісляка, напярэдадані зварота ў Камітэт па правах чалавека ААН яны беспаспяхова абскардзілі забарону на нацыянальным узроўні.\nПраваабаронца нагадаў, што пенсіянер Павел Казлоў падаваў заяўку ў Брэсцкі гарвыканкам на правядзенне пікету 27 верасня 2009 года. Заяўнік хацеў прыцягнуць увагу жыхароў горада да існуючай, на яго думку, праблемы бяздушнага стаўлення чыноўнікаў да зваротаў грамадзян, а таксама парушэнняў з іх боку заканадаўства аб зваротах грамадзян.\nНагодай для публічнага выказвання меркавання паслужылі 50 накіраваных Казловым зваротаў у розныя інстанцыі аб неправамерным, на яго погляд, рашэнні Міністэрства юстыцыі, на падставе якога ён у 2007 годзе быў пазбаўлены ліцэнзіі на правядзенне аўтатэхнічных экспертыз (ацэнка транспартных сродкаў). Прычынай пазбаўлення паслужыла тое, што Казлоў два разы рабіў аднаму з судоў Брэста экспертную паслугу, не пазначаную ў ліцэнзіі. Пры гэтым заканадаўствам прадугледжваецца, што суд сваім вызначэннем можа прыцягваць да такіх прац на разавай аснове грамадзян без ліцэнзіі, якія маюць спецыяльныя веды.\nУсе яго звароты, лічыць Казлоў, па сутнасці не разглядаліся чыноўнікамі, а перанакіроўваліся ў іншыя арганізацыі. У канчатковым выніку яны траплялі для разгляду ў орган, які пазбавіў яго ліцэнзіі. Як падкрэсліў Кісляк, у кожнага з тых, хто звярнуўся разам з Казловым ў Камітэт ААН былі і свае прыклады бяздушнага стаўлення чыноўнікаў у гэтай сферы. Мясцовыя ўлады забаранілі пікет на той падставе, што паводле заяўкі яго планавалася правесці не ў месцы, вызначаным для такіх мерапрыемстваў, якім з'яўляецца стадыён “Лакаматыў”.\n“Камітэт па правах чалавека ААН прызнаў парушэнне грамадзянскіх правоў, - дадаў Кісляк. - У сваім рашэнні Камітэт таксама заяўляе, што забарона на правядзенне такіх акцый у Брэсце, за выключэннем стадыёна “Лакаматыў”, залішне абмяжоўвае свабоду сходаў”. Камітэт лічыць неабгрунтаваным рашэнне ўладаў, якое забараняе права аўтараў скаргі збірацца мірна ў грамадскім месцы па іх выбару.\nАкрамя таго, у рашэнні Камітэта гаворыцца, што ў сваіх адказах на звароты аўтараў беларускія органы ўлады не змаглі аргументаваць, як дадзены пікет, праведзены ў заяўленым месцы, мог паставіць пад пагрозу дзяржаўную бяспеку, грамадскі парадак, ахову здароўя і маральнасці насельніцтва ці абарону правоў і свабод іншых асоб.\nКамітэт у сваім рашэнні адзначыў, што арганізатары сходу маюць права выбіраць месца ў межах бачнасці і чутнасці іх мэтавай аўдыторыі.\n“Гэта рашэнне Камітэта аўтары скаргі атрымалі на англійскай мове. У бліжэйшы час яно будзе пераведзена на рускую, французскую, іспанскую, арабскую, кітайскую мовы і размешчана на сайце Арганізацыі Аб'яднаных Нацый. У свеце даведаюцца, якой на сам рэч з’яўляецца сітуацыя са свабодай мірных сходаў у Беларусі”, - сказаў Кісляк.\n07.05.2015 Тэгі: ААН, свабода мірных сходаў


«Скарбонка» нешараговых інцыдэнтаў з журналістамі ў Мінску папоўнілася (+ВІДЭА) | baj.by\nВiдэа на сайце Навiны\n«Скарбонка» нешараговых інцыдэнтаў з журналістамі ў Мінску папоўнілася (+ВІДЭА)\n13.02.2015 Прэс-служба ГА "Беларуская асацыяцыя журналістаў"\n12 лютага ўкраінскі «17 канал» размясціў на Youtube відэа інцыдэнту з удзелам супрацоўніцы тэлеканала «Россия 24» Вольгі Скабеевай на мінскай сустрэчы ў “нармандскім фармаце”. Супрацоўнік службы аховы абхапіў яе і прыціснуў тварам да свайго пляча, пакуль украінскі прэзідэнт Пётр Парашэнка пакідаў будынак Палаца Незалежнасці.\nРасійскія журналісты палічылі, што гэта зрабіла ахова ўкраінскага лідара. Хаця ў каментарах пад відэа на Youtube многія гледачы выказвалі здагадкі, што гэта супрацоўнікі беларускага КДБ, якія забяспечвалі ахову будынка.\nВольга Скабеева разам з іншымі калегамі знаходзілася з мікрафонам у руках каля выхаду з будынка, куды скіроўваўся ўкраінскі лідар Пётр Парашэнка, развітаўшыся з Аляксандрам Лукашэнкам, і яўна збіралася задаць яму пытанне.\nНагадаем, што яшчэ перад пачаткам мінскай сустрэчы з удзелам лідараў Украіны, Расіі, Германіі і Францыі супрацоўнік тэлеканала «Россия» Павел Зарубін выгукнуў на адрас Пятра Парашэнкі правакацыйнае пытанне. Калі Парашэнка ішоў вітацца з Лукашэнкам, супрацоўнік расійскага тэлеканала крыкнуў: “Спадар Парашэнка, навошта вашы войскі бамбяць мірных жыхароў?” Ахова вывела Паўла Зарубіна з залы, але пасля ён змог вярнуцца да працы, – паведамляюць СМІ.\nКанфлікт паміж расійскім і ўкраінскімі журналістамі адбыўся 11 лютага. Журналістка ўкраінскага тэлеканала “1+1” Вольга Кашаленка бачыла жывы “стэндап” супрацоўніка расійскага тэлеканала “LifeNews” Аляксандра Юнашава, і тэкст падаўся ёй перадузятым у дачыненні да ўкраінскіх калег. Пасля яна звярнула на гэта ўвагу Аляксандра Юнашава, у адказ на што ён гучна загаўкаў на яе. Відэазапіс таксама быў размешчаны на Youtube.\nРазам з тым, былі і прыклады спакойных канструктыўных дачыненняў паміж украінскімі і расійскімі калегамі. Напрыклад, журналістка таго ж украінскага «17 канала» Вольга Волкава апытала некалькіх расійскіх калег на тэму «Ці ёсць віна журналістаў у вайне на ўсходзе Украіны?».


Мы - нацыя! - Нарэшце магу паведаміць Вам...\nНарэшце магу паведаміць Вам...\n02.08.2010 | 03:57 |\nТэксты даведніка "Беларусы і ўраджэнцы Беларусі ў памежных краінах", якія былі выдадзены ў 2000 годзе (аб'ёмам 41 улікова-выдавецкі аркуш) і напісаны для другога выдання ў 2006 годзе (аб'ёмам 19,5 улікова-выдавецкага аркуша), сабраны для далейшай работы ў адным камп'ютэры разам з фатаграфіямі (калі яны меліся).\nПаверце, гэта была нялёгкая справа, бо частка матэрыялаў была згублена (свядома ці па нядбайнасці - яшчэ канчаткова не высветлілася) як ў Апараце ўпаўнаважанага па справах рэлігій і нацыянальнасцей, так і ў выдавецтве "Беларуская энцыклапедыя". Цяпер жа нам усё вернута. Таму нарэшце склалі адзіны "Змест" для абодвух наяўных частак з тым, каб яго можна было б, як мы гаварылі, разаслаць па краінах, у тым ліку па Вашых аўтаноміях, і тым самым пазбегнуць паўтораў.\nДнямі было праведзена пасяджэнне аўтарскага калектыву (дарэчы, ён быў скарочаны на пяць асобаў, якія не праявілі сваёй актыўнасці або праявілі яе ў іншым накірунку). З ім быў зроблены разлік за работу, выкананую ў 2006 годзе, абмеркаваны этапы далейшай работы над дапаўненнямі 2010 года (па нашых падліках, яны складуць па аб'ёму 11 выдавецкіх аркушаў, з іх для сямі матэрыял для напісання ёсць у Мінску, а для пяці мы спадзяемся атрымаць ад зарубежных аб'яднанняў, у тым ліку ад аўтаномій). Быў складзены графік работы, дадзены першыя заданні. Члены аўтарскага калектыву будуць весці работу спецыялізавана - па краінах або па тэматыцы.\nУсё гэта дало мне падставы скласці праекты "Дамовы" і "Каштарысу" прыблізна ў тых рамках, пра якія мы дамаўляліся. З Вашага боку застаецца разаслаць "Змест" разам з "Памяткай" па аўтаноміях. Відаць, будзе лепш, калі артыкулы адтуль стануць высылаць на прамую нам - у віртуальным выглядзе або пісьмова (тэксты могуць перакладацца ў нас).\nАдначасова ўстанаўліваюцца сувязі з суполкамі Латвіі, Літвы, Польшчы, Украіны і Эстоніі. Гэтая справа даручана канкрэтным асобам.\nЗастаецца нявырашаным пытанне, як быць з беларускімі суполкамі Расійскай Федэрацыі, якія не ўваходзяць у Аўтаномію. Варта было б і да іх праявіць гуманнасць. І звярнуцца да іх, пасылаючы "Памятку", відаць, больш выпадае нам, чым Вам. Але ў нас ёсць далёка не ўсе адрасы. Якое Ваша меркаванне па гэтаму поваду?\nДакументацыю ўсю мы можам падпісаць у час Вашага чарговага прыезду ў Мінск.\nЗ павагай і найлепшымі пажаданнямі.


Omicron: новая пагроза ці нічога істотнага?\nГалоўная » Артыкулы апошніх навін » навіны здароўя » Omicron: новая пагроза ці нічога істотнага?\nАвіякампанія • Авіяцыя • Апошнія міжнародныя навіны • Галоўныя навіны падарожжаў • Дзелавыя падарожжы • навіны здароўя • індустрыя гасціннасці • Гасцініцы і курорты • навіны • турызм • Навіны турыстычнага провада • актуальныя • Апошнія навіны ЗША\nOmicron - найноўшы варыянт, які ўжо напалохаў рынкі і выклікаў забарону на паездкі з некаторых краін Паўднёвай Афрыкі - можа сарваць новае аднаўленне гасцінічнай індустрыі, у прыватнасці, калі плануецца зрабіць больш жорсткай палітыку тэставання, як у ЗША.\nЗгодна з HotStats, прыкметы таго, што на будучыя браніраванні гатэляў, сустрэчы і іншыя мерапрыемствы, звязаныя з гатэлем, будуць уплываць меркаваныя перашкоды для будучых паездак, незалежна ад таго, навязаныя яны самімі сабой, кампаніяй або ўрадам.\nДадзеныя за кастрычнік, з якімі мела справу толькі Delta, на Блізкім Усходзе ажывіліся ўражваюча, падмацаванае Expo 2020 у Дубаі, 182-дзённай Сусветнай выстаўкай Expo, якая пачалася ў пачатку кастрычніка і працягнецца да сакавіка.\nІншыя глабальныя рэгіёны не змаглі паўтарыць поспех Дубая і больш шырокага Блізкага Усходу. У ЗША асноўныя індэксы ў кастрычніку 2021 года па-ранейшаму зніжаліся на двухзначныя паказчыкі ў параўнанні з кастрычнікам 2019 года.\nЗ-за хуткага росту запаўняльнасці з пачатку года да лета, дасягнуўшы піка ў ліпені, запаўняльнасць у ЗША з тых часоў больш-менш змяншаецца, што сведчыць аб тым, што бум адпачынку нельга было падтрымліваць на ранейшым узроўні.\nПасля таго, як Аўстрыя аднавіла блакаванне 22 лістапада, яна падоўжыла яго да 11 снежня, стаўшы першай краінай ЕС, якая прыняла такую меру перад тварам усплёску COVID-19.\nПартугалія зноў увяла больш жорсткія абмежаванні, зрабіўшы абавязковымі маскі для твару і прадпісваючы лічбавы сертыфікат, які пацвярджае вакцынацыю або выздараўленне ад COVID, каб увайсці ў рэстараны, кінатэатры і гасцініцы.\nПаколькі Азіяцка-Ціхаакіянскі рэгіён працягвае збіраць разам сваё вяртанне, ён таксама ўзмацняе межы ў адказ на прывід Omicron. На гэтым тыдні Японія абвясціла, што краіна забараніць прыбыццё замежных грамадзян толькі праз некалькі тыдняў пасля змякчэння абмежаванняў для ўладальнікаў віз, у тым ліку кароткатэрміновых дзелавых падарожнікаў і замежных студэнтаў. А Філіпіны забаранілі прыбыццё з сямі еўрапейскіх краін, у тым ліку з Нідэрландаў, Бельгіі і Італіі.\nШто наконт палётаў?\nЗ іншага боку, многія турыстычныя эксперты задумваюцца аб тым, ці з'явіцца новая Варыянт Omicron нядаўняе апытанне Medjet (праведзенае ў сярэдзіне лістапада, разасланае па электроннай пошце, у якім больш за 60,000 XNUMX падарожнікаў), паказала, што ранейшыя ўсплёскі і варыянты не выклікалі падарожнікаў, якія спяшаліся адмяняць планы.\nПа стане на 15 лістапада больш за 84% тых, хто адказаў, мелі планы на будучыя паездкі. 90% заявілі, што плануюць здзейсніць паездку ўнутры краіны ў бліжэйшыя дзевяць месяцаў (65% на працягу наступных трох месяцаў), а 70% чакаюць, што здзейсняць паездку за мяжу на працягу наступных дзевяці месяцаў (24% на працягу наступных трох месяцаў). У той час як 51% з іх паведамілі, што папярэднія варыянты і скокі паўплывалі на іх будучыя планы паездак, толькі 25% рэспандэнтаў паведамілі, што фактычна адмянілі з-за іх.\nДадатковыя высновы ўключалі:\n• 51% сказалі, што папярэднія варыянты і скокі ўжо паўплывалі на будучыя планы паездак (27% адказалі «не», 23% яшчэ не ўпэўненыя).\n• 45% сказалі, што заражэнне COVID-19 і яго варыянтамі выклікае заклапочанасць, у той час як 55% назвалі іншыя хваробы, траўмы або пагрозы бяспекі ў якасці галоўнай праблемы.\n• З тых, хто занепакоены COVID, толькі 42% непакоіліся аб станоўчым аналізе і немагчымасці вярнуцца; 58% былі больш занепакоеныя шпіталізацыяй з-за COVID, калі не было дома.\n• Дзелавыя паездкі ўсё яшчэ былі значна (даволі) менш, і толькі 2% адказалі, што іх наступная паездка будзе па справах.\n• 70% маюць намер падарожнічаць з сям'ёй, 14% з сябрамі, 14% у адзіночку.\nНагадаем, цяперашнія абмежаванні Omicron ЗША распаўсюджваюцца толькі на замежных грамадзян. Для грамадзян ЗША і ўладальнікаў віз, якія вяртаюцца ў ЗША, патрабаванні для паўторнага ўезду застаюцца ранейшымі: адмоўны тэст на вірус COVID не больш чым за 3 дні да зваротнага рэйса для цалкам прышчэпленых пасажыраў, не больш чым за 1 дзень для непрышчэпленых пасажыраў. Дадатковую інфармацыю аб патрабаваннях і азначэнні «цалкам прышчэпленых» можна знайсці на сайце CDC.


Еўразвяз не прыняў сёння трэці пакет санкцыяў у дачыненні да Беларусі\nНовы пакет санкцыяў знаходзіцца яшчэ на стадыі ўзгаднення і мае быць гатовы на наступным тыдні, перадае «Радыё Свабода».\nСёння, 7 снежня, стала вядома, што міністры замежных спраў краінаў ЕЗ не прынялі трэці пакет санкцыяў па Беларусі. Новы пакет санкцыяў знаходзіцца яшчэ на стадыі ўзгаднення і мае быць гатовы на наступным тыдні. На 7 снежня ў праект трэцяга пакету санкцыяў Еўразвязу супраць рэжыму ў Беларусі ўключаныя 32 новыя фізічныя асобы і 9 юрыдычных.\nПасля пасяджэння кіраўнік дыпламатыі ЕЗ Жузэп Бурэль сказаў:\n«Мы таксама закранулі сітуацыю ў Беларусі, дзе працягваюцца рэпрэсіі ўладаў супраць насельніцтва, і мы дапрацоўваем трэці пакет санкцый. Я спадзяюся, што ён будзе хутка прыняты. Я спадзяюся на хуткае прыняцце, я ўпэўнены, што на гэты раз іншыя пытанні ня будуць затрымліваць прыняцця гэтага трэцяга пакету санкцый».\nНа мінулым тыдні дэпутаты Еўрапейскага парламенту анансавала прыняцце трэцяга пакету санкцыяў. Яны будуць перадусім эканамічныя і закрануць бізнесы, звязаныя з Аляксандрам Лукашэнкам. Прычым бізнесы не толькі беларускія.\nПакаранне за парушэнні правоў чалавека\nСёння Еўрапейская Рада прыняла механізм, які дазваляе хутчэй увесці санкцыі за парушэнні правоў чалавека. Падрабязнасці можна прачытаць на старонцы органу.\nЕўразвяз стварае механізм, які дазволіць хутка ўвесці санкцыі для самых розных асобаў або суб’ектаў, якія адказныя за парушэнні правоў чалавека ў любой кропцы свету. Абмежавальныя меры будуць прадугледжваць забарону на ўезд на фізічных асоб і замарожванне грашовых сродкаў. Акрамя таго, фізічным і юрыдычным асобам будзе забаронена вылучаць сродкі, наўпростава або ўскосна.\nПад дзеянне новага механізму падпадуць асобы, якія адказныя за генацыд, катаванні, рабства, пазасудовыя забойствы, адвольныя арышты або затрыманні. Сістэматычныя і шырока распаўсюджаныя парушэнні правоў чалавека могуць таксама трапіць у сферу дзеяння санкцыйнага рэжыму.\nУ сённяшнім рашэнні падкрэсліваецца, што прасоўванне і абарона правоў чалавека застаюцца краевугольным каменем і прыярытэтам міжнародных дзеянняў ЕЗ і адлюстроўвае рашучасць ЕЗ у барацьбе з сурʼёзнымі парушэннямі і парушэннямі правоў чалавека.\nТэгі: ЕЗ-Беларусь Еўразвяз Еўрапейская рада Жузэп Бурэль правы чалавека рэпрэсіі санкцыі Еўразвязу супраць Беларусі


Тэрміны. Што і ў якія тэрміны робіцца? - кампанія PRAS\nУ замоўцаў часта ўзнікаюць пытанні кшталту “чаму так доўга сайт робіцца” або “чаму вы абяцалі зрабіць за два месяцы, а зрабілі за тры”. Разгледзім этапы сайтабудавання, якія даводзіцца праходзіць, каб атрымаць якасны вынік. Ствараючы сайт, мы паслядоўна развязваем наступныя задачы:\n1) праектуем блок-схему сайта (1–2 тыдні);\n2) адмалёўваем дызайн паводле створанае блок-схемы (2–3 тыдні);\n3) вярстаем гатовы дызайн (2 тыдні);\n4) праграмуем адмінку на сайт і нацягваем на яе вёрстку (3 тыдні).\nТакім чынам, праз 9 тыдняў (або 2 месяцы) замоўца атрымлівае гатовы сайт з прадуманай структурай, ідэальным дызайнам, кросбраўзернасцю і адсутнасцю багаў (вядома, сайты маюць розную складанасць і, адпаведна, вымагаюць рознага часу на працу; мы разглядаем тут самы распаўсюджаны варыянт – карпаратыўны сайт). Але гэтыя тэрміны – ідэальны варыянт.\nАмаль кожны замоўца не давярае адмыслоўцам і лічыць, што лепш ведае, куды і як будуць глядзець карыстальнікі ды што іх найперш зацікавіць на сайце. Таму, калі дызайнер прапануе праект блок-схемы, замоўца можа пастанавіць “перасунуць гэты блок сюды, а гэты наагул прыбраць”. Разам з тым кожнае выпраўленне цягне за сабою іншыя выпраўленні, бо ўсе элементы мусяць фармаваць лагічную структуру; гэта непазбежна займае яшчэ 1–2 дні. Да таго ж замоўца можа раптам высветліць, што чырвоны колер не падабаецца ягонаму кату, ды пажадаць узмацніць экспрэсіўнасць анімаванага скланіка дызайну – маем яшчэ n дадатковых дзён на працу.\nВось і атрымліваецца, што чым больш актыўна замоўца ўплішваецца ў працу, тым больш часу яна вымагае. Абараніцца дамоваю ў выканаўцы таксама не атрымліваецца, бо дасылаць на зацвярджэнне кожны крок – значыць страчваць яшчэ 3–5 дзён. Адсюль і маем знянацку падоўжаныя тэрміны: час кожнае працы памножыўся на два – і 2 месяцы перакінуліся ў 4–5.


«Салодкі піражок» ад Тэа\nЦі змогуць беларусы здзівіць Еўропу англійскім «Чызкейкам»?\nЦі здзівяць беларусы Еўропу англійскім «Чызкейкам»?\nЗа Беларусь на Міжнародным конкурсе «Еўрабачанне-2014» спяе Юрый Вашчук, які выступае пад псеўданімам Тэа. Сярод чатырнаццаці даволі моцных канкурэнтаў поспех і перамогу яму прынесла песня «Чызкейк» (англ. «сheesecake» — літаральна «тварожны ці сырны пірог»), музыку і словы да якой Тэа напісаў сам.\nКампазіцыя лёгкая, танцавальная, з гумарам. Выкананне шчырае і эмацыянальнае. Сюжэт немудрагелісты: хлопец абураецца паводзінамі сваёй дзяўчыны, якая называе яго чызкейкам — салодкім піражком.\nПа словах артыста, канчатковы варыянт конкурснай песні склаўся ўсяго за два дні да заканчэння прыёму заявак на нацыянальны адборачны тур і на поспех «Чызкейка» ён не надта разлічваў. Тым не менш перамог, прычым у сітуацыі вельмі неардынарнай, якая за ўсю гісторыю нацыянальных адбораў склалася ў фінале ўпершыню.\nПа выніках галасавання журы і тэлегледачоў аднолькавую з Юрыем Вашчуком колькасць балаў (20) набраў тандэм «Макс Лорэнс & Дзідзюля», і цікава, што з дакладнасцю наадварот. У Тэа — 8 балаў ад гледачоў і 12 — ад журы. У Лорэнса з Дзідзюлям — 12 — ад гледачоў і 8 — ад журы. Каб вызначыць пераможцу, зрабілі ў адпаведнасці з правіламі «Еўрабачання» ў падобным выпадку: члены журы галасавалі паўторна. Усе восем экспертаў былі аднадушныя і падтрымалі Тэа. Праўда, з таго моманту да гэтага часу ў Інтэрнэце кіпяць пачуцці, з’явілася нават петыцыя з патрабаваннем адмяніць вынікі, маўляў, меркаванне тэлегледачоў праігнаравалі.\nЮрыю Вашчуку — 30 гадоў, у яго прафесійная музычная адукацыя (эстраднае аддзяленне Беларускага дзяржаўнага ўніверсітэта культуры і мастацтваў). З 2000 года працуе артыстам-вакалістам у Нацыянальным акадэмічным канцэртным аркестры Беларусі пад кіраўніцтвам Міхаіла Фінберга, так што спяваць дакладна ўмее, у маэстра не пафілоніш, чысты вакал і жывы гук — яго непахісныя патрабаванні.\nСа многімі беларускімі спевакамі Юрый Вашчук супрацоўнічае як аўтар і аранжыроўшчык. У сааўтарстве працаваў над музыкай да фільмаў «Маёр Ветраў» і «У чэрвені 41-га». Па выніках Нацыянальнай музычнай прэміі мінулага года сумесна з Леанідам Шырыным перамог у намінацыі «Лепшы аўтар музыкі» (за кампазіцыю«Беларусь вялікая», якая суправаджала ўрачысты салют у час гала-канцэрта да Дня незалежнасці). У 2012-м стаў лаўрэатам Нацыянальнай музычнай прэміі ў намінацыі «Лепшы аранжыроўшчык».\nБудзем спадзявацца, што музычнай Еўропе прыйдзецца даспадобы «Чызкейк» ад Тэа. Хоць, пагадзіцеся, спалучэнне «чызкейк ад Беларусі» гучыць дзіўнавата.\nДарэчы, нацыянальнага каларыту або чагосьці, што хоць аддалена пра яго нагадвала б, вызначаючы прыналежнасць артыстаў і песень да краіны Беларусь, ні ў адным з нумароў фіналістаў прыкметна не было. Што ўжо казаць пра родную мову ці хаця б пару яе слоў. А не выключана, што пачуць цікава было б Еўропе. Не фармат? Не зразумее? Але ж «Буранаўскіх бабулек» і на ўдмур¬цкім зразумела і прыняла.\nУ нас жа ледзь не ўсе конкурсныя кампазіцыі фіналістаў гучалі на англійскай. Зразумела — прыцэл на еўрапейскую публіку. Але вось парадокс. Выбіраюць песню для Еўропы тэлегледачы беларускія, большасць з якіх, адважуся выказаць здагадку, наўрад ці так дасканала валодаюць замежнай мовай, каб зразумець, пра што спяваюць. Сітуацыя падобная: «не чытаў, але асуджаю», дакладней, не разумею пра што, але галасую. За тэлекарцінку? За прычоску? За «фішку»? Ці добрая песня ўжо не прадугледжвае ўдалага спалучэння музыкі са словам?\nІ калі ўжо палезла ў бочку за дзёгцем... Гэтакі любімы і паважаны жывы гук (кажу без сарказму), з якім праходзілі выступленні фіналістаў, у тэлевізары глухі і невыразны. Больш-менш ніштавата гучалі ўсяго пара-тройка конкурсных нумароў. Не таму, што дрэнна спявалі, — каго-каго, але салістку оперы ў няўменні спяваць ніяк не западозрыш. Але для недасведчанага ў тонкасцях гукарэжысуры тэле¬гледача, чыё вуха даўно прывучана да «фанеры» тэлевізійных канцэртаў, выснова пасля фіналу несуцяшальная — ну і артысты, голасу не чуваць, а туды ж, на «Еўрабачанне». Крыўдна.\nЕўрапейскі песенны конкурс пройдзе ў маі ў Капенгагене. Удзельнічаць у ім будуць не менш за трыццаць шэсць краін.


Новую сістэму ачысткі сцёкавых вод запускаюць у Цэнтральным рэгіёне. Сёння ў Мядзельскім раёне адкрылі экалагічную станцыю, якая патрабуе мінімум энергіі. Праект рэалізаваны па нямецкіх тэхналогіях і пакуль першы ў краіне.\nЮлія Токар пра перавагі новага аб'екта.\nНовая ачышчальная станцыя знаходзіцца ў вёсцы Стахоўцы Мядзельскага раёна. І варта адзначыць, што месца абрана невыпадкова: самыя буйныя водныя артэрыі Мінскай вобласці - рэкі і азёры - знаходзяцца тут. Таму так важна, каб сцёкавыя воды перш чым трапіць у вадаёмы, праходзілі сур'ёзную ачыстку.\nУ праекце гэта прадугледзелі. Мадэрнізавалі сістэму фільтрацыі - цяпер выкарыстоўваюць пясчана-жвіравыя фільтры. Такі механічны спосаб максімальна набліжаны да прыроднай ачысткі і патрабуе мінімальных энергазатрат.\nЭкалагічнае збудаванне рэалізавалі сумесна з нямецкімі партнёрамі. Дырэктар інжынернага бюро з Германіі Хрысціян Шульц прысутнічаў на ўрачыстым адкрыцці.\nЭтапаў ачысткі некалькі. Самы галоўны - біялагічны. На вось гэтых палях. Тут некалькі відаў пяску і расце трыснёг. Праз карэнне расліны праходзіць самая важная фільтрацыя - ад азоту. У шахтах кантролю мы бачылі паказчыкі - вада ачышчаецца на 95%. І зноў трапляе ў грунтовыя воды. Вось такі штучны кругаабарот без выкарыстання хімічных элементаў.\nПаводле слоў спецыялістаў, такая сістэма ачысткі падыходзіць толькі для невялікіх населеных пунктаў, дзе пражываюць не больш за паўтысячы чалавек. А паколькі праект пілотны, пры ўмове яго паспяховай рэалізацыі аналагічныя збудаванні могуць з’явіцца на карце Беларусі.\nШоу "Дзень у вялікім горадзе" вяртаецца на экраны\nКалектыву Мінабароны прадставілі новае кіраўніцтва


НА ПОЛЬСКА-БЕЛАРУСКАЙ МЯЖЫ КАНФІСКАВАНАЯ ПАРТЫЯ БЮЛЕТЭНЯЎ “ЭМІГРАНТ”\n210 асобнікаў другога нумару бюлетэню з Польшчы ў Беларусь вёз дырэктар магілёўскага праваабарончага цэнтру Сяргей Абадоўскі. Аднак беларускія мытнікі затрымалі друкаванае выданьне, патлумачыўшы гэта наступным чынам. Зь Беластоку гаворыць рэдактар “Эмігранта” Ясь Абадоўскі.\n(Абадоўскі: ) “Мытнікі патлумачылі гэта тым, што распаўсюджваньне нашага выданьня на тэрыторыі Рэспублікі Беларусь можа пашкодзіць інтарэсам краіны”.\n(Карэспандэнт: ) “Спадар Абадоўскі, а як бы вы пракамэнтавалі дзеяньні беларускіх мытнікаў?”\n(Абадоўскі: ) “Канфіскацыя “Эмігранта” паказвае, што беларускія ўлады напалоханыя такой актыўнай пазыцыяй палітычных уцекачоў, якія намагаюцца аб’яднаць усіх беларусаў-уцекачоў, якія знаходзяцца ў Эўропе, а таксама тым, што мы тут у Польшчы дапамагаем беларусам, якія вымушаныя з’ехаць і прасіць палітычнага прытулку”.\nСпадар Абадоўскі паведаміў, што частка накладу “Эмігранту” ўсё адно трапіла ў Беларусь.\nПершы нумар бюлетэню Зьвязу беларускіх палітычных уцекачоў у Польшчы выйшаў у красавіку гэтага году. Зараз да друку рыхтуецца трэці нумар выданьня. На сваіх старонках “Эмігрант” падае шмат карыснай інфармацыі для беларускіх палітычных уцекачоў, якія ўжо знаходзяцца ў Польшчы альбо зьбіраюцца туды прыехаць. Ёсьць таксама паведамленьні зь Беларусі і аналітычныя матэрыялы, прысьвечаныя цяперашняму стану польска-беларускіх стасункаў.


Пэнсіі беларусаў зьмяншаюцца трэці месяц, усё больш людзей за мяжой беднасьці, а складзкія запасы растуць\n27 сакавік 2018, 11:41\nПаводле зьвестак Нацыянальнага статыстычнага камітэту, пасьля значнага росту рэальных пэнсіяў у канцы мінулага году адбываецца вяртаньне да старых лічбаў.\nЯк піша БелаПАН, у лютым 2018 году рэальныя пэнсіі зьнізіліся на 0,7% да студзеня, у студзені — на 0,8% да сьнежня мінулага году, у сьнежні — на 0,3% да лістапада. У лістападзе пэнсіі павысіліся на 4,3% да кастрычніка. У выніку пэнсіі ў лютым 2018 году толькі на 0,8% большыя, чым год таму.\nНа 2,592 млн беларускіх пэнсіянэраў прыпадае сярэдняя пэнсія 314,8 рубля — гэта каля 161,65 даляра. Гэтая сума ўдвая вышэйшая за пражытковы мінімум для пэнсіянэраў. Сярэдняя пэнсія па інваліднасьці склала 291,3 рубля, па страце карміцеля — 221,1 рубля, сацыяльная пэнсія — 184,9 рубля.\nЗа мяжой беднасьці, адзначае Tut.by, у 2017 годзе было 5,9% беларускіх сем’яў, а ў 2016-м такіх было толькі 5,7%. Малазабясьпечаных у Менску 1,6% (год таму было 1,4%), па рэгіёнах — ад 5,0% у Горадзенскай вобласьці (год таму было 4,5%) да 8,4% у Берасьцейскай (было 8,1%). Ад 1 лютага бюджэт пражытковага мінімуму ў сярэднім на душу насельніцтва складае 199,32 рубля (102,35 даляра).\nПры гэтым стратныя дзяржаўныя прадпрыемствы працягваюць станавіцца ўсё больш стратнымі: за год іхныя сумарныя чыстыя страты вырасьлі ў 3,7 раза; на адно стратнае прадпрыемства дзяржава губляе 1 285 600 рублёў за год (больш за 600 тысяч даляраў). Пратэрмінаваная запазычанасьць прамысловых прадпрыемстваў вырасла за год на 8%.\nПадобна, шэраг прадпрыемстваў Беларусі працягвае «працаваць на склад»: ужо паўтара года растуць складзкія запасы прамысловых арганізацыяў. На 1 сакавіка 2018 году на складах прамысловых прадпрыемстваў ляжала прадукцыі на 4 351 100 000 рублёў (больш як 2 мільярда даляраў), за студзень-люты запасы гатовай прадукцыі складалі 63,8% аб’ёмаў месячнай вытворчасьці (у Менскай вобласьці — аэ 94,3%).\nНайбольш «працуюць на склад» у тэкстыльнай галіне, вытворчасьці адзеньня і вопраткі з футры і скуры, асноўных фармацэўтычных прадуктаў, вырабе вылічальнай апаратуры, электронікі і оптыкі. Вялікія складзкія запасы таксама ў харчовай прамысловасьці, дрэваапрацоўцы і папярова-цэлюлознай галіне, вытворчасьці электраабсталяваньня, транспарце, мэталаапрацоўцы, вытврчасьці гумовых і іншых немэталічых вырабаў.


Навошта Беларусі Еўрапіяда? Плюсы і мінусы ад блізкіх ужо гульняў - Салiдарнасць\nМіраслаў Гажэцкі, Новы час\nНавошта Беларусі Еўрапіяда? Плюсы і мінусы ад блізкіх ужо гульняў\nУлады пазіцыянуюць Еўрапейскія гульні як адну з галоўных іміджавых падзеяў 2019 года — турыстычна-эканамічнага і спартова-палітычнага кшталту. Але што насамрэч нам з гэтых гульняў?\nНа першых Еўрапейскіх гульнях 2015 года медалі заваявалі 68 беларускіх спартоўцаў. У медальным камандным заліку гэта было сёмае месца. Для параўнання: ад 1994 года з зімовых і летніх Алімпіядах мы прывезлі крыху меней за сотню ўзнагародаў.\nПа-першае, гэта ілюструе ўзровень канкурэнтнасці на спаборніцтвах, а па-другое, гэтая статыстыка вельмі важная для калькуляцыі прызавых грошай за медалі на Еўрагульнях, якія збіраецца выплаціць дзяржава.\nРумас озвучил негативный момент по поводу проведения II Европейских игр\nМіністр спорту Сяргей Кавальчук для пераможнага заахвочвання заявіў аб прапанове, каб прызавыя для беларускіх медалістаў на Еўрапейскіх гульнях–2019 былі прыроўненыя па памерах да алімпійскіх.\nНа апошніх Алімпіядах гэта былі 150 тысячаў долараў за залаты медаль, 75 тысяч — за сярэбраны і 50 тысяч — за бронзавы. Натуральна, на хатніх Еўрагульнях беларусы заваююць медалёў болей, чым чатыры гады таму, тым больш, што самі, як гаспадары, складалі праграму спаборніцтваў з відаў спорту. У выніку сума павінна атрымацца з прызавых больш за 5 мільёнаў долараў. Ці гэта не марнатраўства бюджэтных грошай разам з дэвальвацыяй статуснай каштоўнасці медалёў!?


На добры вынік нацэлены земляробы КСУП «Жылічы» | Районная газета "Кіравец" — Могилевская область\nНа добры вынік нацэлены земляробы КСУП «Жылічы»\nВторник, 9.04.2019 11:10. Рубрика: Актуально, Село: трудовые будни\nСонечнымі красавіцкімі днямі на палях сельскагаспадарчых арганізацый з самай раніцы кіпіць работа — у разгары веснавая пасяўная кампанія. Учора карэспандэнты “раёнкі” назіралі, як у КСУП “Жылічы” праходзяць унясенне угнаенняў і сяўба яравых збожжавых.\nПад’язджаючы да поля ў в.Вінаградаўка мы ўбачылі трактар “Беларус 3022”, на якім працуе механізатар Міхаіл Цітарэнка (на верхнім здымку). Разам з Аляксандрам Бычковым яны загружалі ў сеялку “RABE” зерне ячменю. Раней мужчына на гэтым участку займаўся ўзворваннем глебы, а цяпер сее тут збожжавыя.\nПаралельна з ім на сяўбе ячменю на іншым участку задзейнічаны Дзяніс Петрусёў. Як расказаў земляроб, працоўны дзень у іх пачынаецца рана — у 7 гадзін, у гэты час тэхніка павінна быць ужо на полі. На момант нашага наведвання Міхаіл засеяў плошчу ў 110 га, у дзень у сярэднім выходзіць па 30 га. Усё залежыць ад умоў надвор’я і спраўнасці тэхнікі, але, як адзначыў наш субяседнік, ні адно, ні другое не падводзіць. Працуюць аграрыі да самага вечара з перапынкам на абед, які ім дастаўляюць прама на месца, дзе яны знаходзяцца на той момант — сельгаспрадпрыемства забяспечвае ўсіх працаўнікоў на полі гарачым харчаваннем, каб праца ладзілася ў тэрмін.\nНекалькі хвілін на размову з журналістамі — і механізатар паспяшаўся за руль — наперадзе яго чакае праца, а мы тым часам пагутарылі з в.а. дырэктара КСУП “Жылічы” Мікалаем Лук’янавым, які пад’ехаў на поле.\nПа яго словах, яравая сяўба складае сёлета 661 га, з іх 240 га — ячменю, 260 га — зернебабовых, 61 га — аўса. На момант нашай размовы механізатарамі было засеяна 80 га аўса і 107 га ячменю.\nПаралельна вядуцца работы па ўнясенні ў глебу азотных угнаенняў пад яравыя. Было таксама ўнесена 4,5 тыс.т арганікі, але пакуль гэты працэс прыпынены, паколькі ідзе вывазка яе з ферм — 26 тыс.т ужо вывезена.\nАкрамя гэтага вядзецца работа па падкормцы пашаў і сенажацей. На 410 га зроблена закрыццё вільгаці, узарана 380 га глебы.\nЗабяспечанасць мінеральнымі ўгнаеннямі складае 85%. Як адзначыў Мікалай Лук’янаў, пасяўную кампанію ў КСУП “Жылічы” плануецца завяршыць да 15 красавіка.\nНа пад’ездзе да ўчастка ў в.Дубавое ўдалечыні мы адразу заўважылі агрэгат “РАСА”, які, нагадваючы страказу, імкліва праносіўся па полі. За рулём — Аляксандр Казека, які ўносіў у глебу азотныя ўгнаенні, а літаральна праз дарогу працаваў Алег Лаўрыненка (на здымку) — з дапамогай агрэгата МВУ-6 ён уносіў у глебу калійныя тукі.\nЗа час нашай паездкі мы ў чарговы раз пераканаліся, што ў КСУП “Жылічы” час дарма не губляюць — адказна і зладжана, выконваючы тэхналагічныя патрабаванні, працуюць на палях аграрыі, нацэліўшыся на добры вынік.\nГосзакупки: новые правила игры »


09 кастрычнік 2013, 06:41\n9 кастрычніка ў новай «Арт Сядзібе» адбудзецца традыцыйная штосерадовая моўная сустрэча.\nАрганізатары запрашаюць разам з мовазнаўцам Вінцуком Вячоркам разабрацца зь беларускім іменасловам, абяцаюць адказы на практычныя пытаньні тых, хто мяняе пашпарт, рэгіструе нараджэньне дзіцяці, падпісвае пагадненьні, вядзе дакумэнтацыю.\n«Моўныя сустрэчы — гэта толькі адзін з многіх кірункаў дзейнасьці. Мы чакаем, што на „Арт Сядзібу“ будзе прыходзіць моладзь, школьнікі і студэнты, якія хочуць дзейнічаць, а таксама нечаму навучыцца. Будзем глядзець „Крымінальнае чытво“ і іншыя фільмы па-беларуску, запросім Лявона Вольскага і Зьмітра Вайцюшкевіча, паспрабуем ладзіць нешта кшталту інтэрнэтавых ток-шоў. Маладыя журналісты могуць паспрабаваць сябе на сайце „Арт Сядзібы“, які пад кіраўніцтвам рэдактара Мікіты Броўкі паціху ператвараецца ў культурніцкі партал», — заявіў Радыё Свабода дырэктар «Арт Сядзібы» Павал Белавус.\n«Арт Сядзіба» ў завулку Інструмэнтальным — гэта ўжо наша пятае памяшканьне. Кажуць, што пятая спроба павінна быць удалай. Мы таксама на гэта спадзяемся. Апошні год мы працавалі больш у падпольным фармаце, праводзячы шматлікія невялікія кватэрнікі і сустрэчы ў нашым ранейшым офісе, а таксама часам канцэрты і іншыя імпрэзы ў розных менскіх клюбах«, — кажа Белавус.\nЁн адзначае «пэўныя працэсы лібэралізацыі ў грамадзкім і культурным жыцьці, цікавыя факты ў бок паляпшэньня ўспрыманьня беларускай мовы і перамог у яе адстойваньні. Калі ўжо так адбываецца, і гэта на самой справе так, то мы спадзяемся, што і „Арт Сядзіба“ зможа цяпер працаваць спакойна, як адкрытая культурная пляцоўка. Да таго ж у нас ёсьць сайт artsiadziba.by — наша віртуальная пляцоўка — і добрая прысутнасьць у сацыяльных сетках».\nПачатак моўнай сустрэчы 9 кастрычніка а 18.30 па адрасе: завулак Інструмэнтальны, 6.\nУ часе моўнай сустрэчы адбудзецца міні-конкурс. Прыз — кніга Юрася Бушлякова «Жывая мова».


Эрдаган прыстрашыў «развітацца» з ЗША і сысці да новых хаўруснікаў - Хартыя'97 :: Навіны з Беларусі - Беларускія навіны - Рэспубліка Беларусь - Мінск\nХартыя_ 16 лiпеня 2019, aўторак, 0:04\nЭрдаган прыстрашыў «развітацца» з ЗША і сысці да новых хаўруснікаў\nЗаява кіраўніка Турцыі гучыць на фоне новых санкцыяў, якія Вашынгтон увёў у дачыненні да Анкары.\nПрэзідэнт Турцыі Рэджэп Эрдаган, выступаючы ў нядзелю перад сваімі прыхільнікамі ў Трабзоне, прыстрашыў Штатам «развітацца» з імі і «звярнуцца да новых партнёраў і альянсаў», паведамляе РБК са спасылкай на агенцтва Anadolu.\n«Мы развітаемся з тымі, хто ахвяруе сваім стратэгічным партнёрствам і саюзніцтва з краінай з насельніцтвам 81 млн чалавек, аддаючы перавагу мець справу з тэрарыстычнымі арганізацыямі», - сказаў Эрдаган.\nТурэцкі лідар папярэдзіў, што яго краіна звернецца да новых рынкаў, новых партнёраў і альтэрнатыўных фінансавых інструментаў. «Калі вы будзеце ціснуць на нас праз даляр, мы будзем шукаць іншыя спосабы выканання нашых задач», - заявіў ён. «Мы дамо наш адказ чалавеку, які аб'яўляе вайну ўсяму свету, уключаючы нашу краіну, - звярнуўшыся да новых рынкаў, новых партнёраў і новых альянсаў», - дадаў Эрдаган.\nНовыя санкцыі Вашынгтона турэцкі лідар назваў «эканамічнай вайной». «Мы распазналі вашу гульню, і мы кідаем ёй выклік», - сказаў прэзідэнт, адзначыўшы, што мэтай Штатаў з'яўляецца «захапіць Турцыю ва ўсіх абласцях ад фінансаў да палітыкі». «Але мы не здадзімся - папярэдзіў Эрдаган. - Мы працягнем вытворчасць. Мы будзем працягваць нарошчваць экспарт», - дадаў ён.\nУ сваім выступе Эрдаган зноў пракаментаваў сітуацыю з абвалам турэцкай ліры. Ён патлумачыў гэта змовай супраць Турцыі, адзначыўшы, што сітуацыя не паддаецца логіцы. Прэзідэнт заклікаў сваіх суграмадзян пазбаўляцца ад даляраў і еўра, каб умацаваць ліру.\nТурцыя - хаўруснік ЗША ў NATO. Адносіны паміж краінамі абвастрыліся пасля таго, 1 жніўня Вашынгтон увёў супраць кіраўніка МУС і міністра юстыцыі Турцыі санкцыі. Падставай для гэтага стала адмова Анкары вызваліць амерыканскага пастара Эндру Брансон, якога арыштавалі праз падазрэнне ў шпіянажы і ў сувязях з Гюленам. Апошняга ўлады Турцыі ўважаюць датычным да спробы дзяржаўнага перавароту ў краіне ў 2016 годзе.\nНа гэтым тыдні прэзідэнт ЗША Дональд Трамп таксама распарадзіўся ўдвая павысіць мыты на алюміній і сталь з Турцыі. «У дачыненні да Турцыі я толькі што санкцыянаваў павышэнне ўдвая мытаў на сталь і алюміній, у той час як іх валюта, турэцкая ліра, імкліва падае ў адносінах да нашага вельмі дужага даляра! Мыты на алюміній складуць 20% і 50% - на сталь. Нашы стасункі з Турцыяй зараз нядобрыя», - напісаў 10 жніўня Трамп на сваёй старонцы ў Twitter.


02 кастрычнік 2008, 14:23\nДэпутаты прынялі ў першым чытаньні законапраект пра адзіную стаўку падаходнага падатку. Наступствы рэформы падаткавай сыстэмы — ТЭМА ДНЯ\nУ Беларусі ў 2009 годзе зьбіраюцца ўвесьці так званую плоскую шкалу падатку. Ініцыятыва сыходзіць ад кіраўніка краіны Аляксандра Лукашэнкі.\nГэта азначае, што падаходны падатак будзе аднолькавы для ўсіх катэгорый насельніцтва і складзе 12% ад заробку. Цяпер жа ў Беларусі існуе дыфэрэнцыяваны падатак, мінімальны памер якога складае 9%, а максымальны 30%.\nМіністар фінансаў Беларусі Андрэй Харкавец, які прадставіў праект закона дэпутатам сказаў, што таксама мяркуецца ўвесьці адзіны памер падатку і для індывідуальных прадпрымальнікаў. Ён будзе складаць 15%. Паводле спадара Харкаўца, сёлета прадпрымальнікі плацяць у сярэднім 16,3% ад свайго заробку.\nМіністар фінансаў таксама сказаў, што галоўным прыярытэтам на 2009 год будзе рост прыбытку людзей, якія працуюць у бюджэтнай сфэры. Прынамсі на канец 2009 году тут мяркуецца давесьці сярэдні заробак да 550 даляраў. А ў 2010 годзе — да 700 даляраў.\nДзе яшчэ адзіная стаўка падаходнага падатку?\nАдзіная стаўка падаходнага падатку з індывідуальных асобаў існуе ў шасьці постсавецкіх краінах.\nПачала гэткую падаткавую рэформу Эстонія, якая ў 1994 годзе ўвяла падаходны падатак са стаўкай 24 адсоткі. У 2009 годзе гэтая стаўка будзе зьніжаная да 20 адсоткаў.\nУ 1994 годзе таксама Літва ўвяла адзіную стаўку падаходнага падатку з індывідуальных асобаў, памерам 33 адсоткі. У гэтым годзе стаўка зьнізілася да 24 адсоткаў.\nУ Латвіі адзіная стаўка падаходнага падатку з індывідуальных асобаў была ўстаноўленая ў 1995 годзе на ўзроўні 25 адсоткаў.\nАдзіныя стаўкі гэтага падатку існуюць таксама ў Расеі — 13 адсоткаў (з 2001), Украіне — 15 адсоткаў (з 2007), Грузіі — 12 адсоткаў (з 2005).\nАдзіныя стаўкі падаходнага падатку зь фізычных асобаў існуюць таксама ў некаторых краінах Усходняй і Цэнтральнай Эўропы: Славаччына (19 адсоткаў), Чэхія (15 адсоткаў), Румынія (16 адсоткаў).\nАдзіным падаткам супраць шэрых схемаў\nСтаршыня камісіі прамысловасьці, паліўна-энэргетычнага комплексу, транспарту, сувязі і прадпрымальніцтва Анатоль Паўловіч сказаў “Свабодзе”, што новая падатковая сыстэма — гэта станоўчы крок: “Гэта ж усё робіцца дзеля таго, каб выйсьці з шэрых схемаў, каб даць магчымасьць бізнэсу адысьці ад заробкаў у канвэртах”.\nІ.Пеліпась: паменее заробкаў у капэртах\nЭканаміст Ігар Пеліпась лічыць вельмі станоўчым крокам увядзеньне плоскай шкалы падаходнага падатку.\n“Такая плоская шкала стымулюе плаціць падаткі і спаць спакойна. І зьменшыць у пэўнай ступені такія ценявыя праявы — заробкі ў капэртах. Чалавеку нашмат псыхалягічна зручней і прасьцей заплаціць нейкую прымальную суму і спаць спакойна. Але, напэўна, у нейкай ступені самыя бедныя прайграюць”.\n“Але гэта нас, прадпрымальнікаў, абсалютна не зьдзіўляе, бо дзяржава сёньня будзе лупіць грошы адусюль, адкуль магчыма. І было б наіўна чакаць, што дзяржава ня возьме з прадпрымальнікаў больш, чым з астатніх.\nПадатковая сыстэма ў Беларусі — самая складаная ў сьвеце\nПаводле гэтага паказчыка вядзеньня бізнэсу Беларусь, як і ў мінулым годзе, займае апошняе, 181-е месца ў рэйтынгу Ўсясьветнага банку “Doing Business 2009”.\nГэтая інфармацыя зьмешчана ў шостай штогадовай сумеснай справаздачы Ўсясьветнага банку і Міжнароднай фінансавай карпарацыі “Doing Business 2009”, якая апублікавана на пачатку верасьня.\nЭкспэрты Ўсясьветнага банку лічаць, што беларускі бізнэс вымушаны траціць 1188 гадзінаў штогод для ажыцьцяўленьня 112 падатковых выплатаў, якія складаюць 117,5% прыбытку.\nДа прыкладу, на Мальдывах, у найбольш спрыяльнай краіне па гэтым паказчыку, гэты працэс займае 0 гадзін для правядзеньня выплаты, роўнай 9,1% прыбытку.\nУ Катары — 36 гадзін для правядзеньня 1 выплаты, роўнай 11,3% прыбытку.\nУ Ганконгу — 80 гадзін для правядзеньня 4 выплат (24,2% прыбытку).\nЛідэры сярод краінаў СНД: Казахстан займае 49 месца — 271 гадзіна для правядзеньня 9 выплатаў (36,4% прыбытку), Азэрбайджан — 102 месца: 376 гадзін для правядзеньня 23 выплатаў (41,1% прыбытку).\nСярод краінаў Балтыі лідзіруе Эстонія, якая мае 34 месца — 81 гадзіна для правядзеньня 10 выплатаў (48,6% прыбытку).


Куды паехаць і што паглядзець беларусам у Адэсе - Хартыя'97 :: Навіны з Беларусі - Беларускія навіны - Рэспубліка Беларусь - Мінск\nКуды паехаць і што паглядзець беларусам у Адэсе\nТоп-5 найлепшых месцаў для наведвання.\nПадчас паездкі ў Адэсу куды перш за ўсё варта адправіцца, каб пазнаёміцца са знакамітай жамчужынай ля мора, як пяшчотна называюць свой горад самі адэсіты? Ёсць мноства цікавых, папулярных і ўлюбёных сярод падарожнікаў месцаў, пра якія «Сегодня» вам распавядзе:\nХарактэрна, што калі паглядзець на ўсе гэтыя славутасці Адэсы на мапе, то многія з іх апынуцца ў самым цэнтры, так што абыйсці іх можна даслоўна за адзін дзень знаходжання ў гэтым цудоўным горадзе. А ўжо за выходныя вы дакладна паспееце паглядзець самае цікавае.\nТакім чынам, якія славутасці Адэсы варта наведаць? Спіс абавязковых месцаў узначальвае знакамітая Пацёмкінская лесвіца, якая ўважаецца за сімвал Адэсы і парадны ўваход у горад з мора. Лесвіца налічвае 192 прыступкі. Дасягнуўшы верхніх прыступак лесвіцы з вышыні Прыморскага бульвара, можна з задавальненнем любавацца самымі прыгожымі месцамі ў Адэсе: цудоўнай панарамай марскога порта, гаванню і Адэскай затокай. Гэта архітэктурнае збудаванне ў стылі класіцызму, створанае архітэктарамі Франсам Бафо, Абрагамам Мельнікавым і Шарлем Пацье, з'яўляецца помнікам архітэктуры першай паловы XIX стагоддзя.\nПомнік Дзюку дэ Рышэлье\nПадняўшыся па пацёмкінскай лесвіцы, вы наўпрост трапляеце да наступнага аб'екту, адзначанага на мапе славутасцяў Адэсы. Гэта помнік заснавальніку горада герцагу дэ Рышэлье, які ў народзе атрымаў мянушку бронзавы Дзюк. Ён быў створаны скульптарам Іванам Мартосам. Адкрыты ў 1828 годзе і з'яўляецца першым помнікам у Адэсе. Бронзавая статуя Рышэлье прадстаўленая ў рымскай тозе са світкам у руцэ і латуневымі гарэльефамі ля мура, якія сімвалізуюць земляробства, гандаль і правасуддзе.\nГэтая найпрыгажэйшая кампазіцыя адлюстроўвае смяротную барацьбу жраца бога Апалона Лаакаона з сынамі супраць змей. Яна ўсталяваная перад будынкам Адэскага археалагічнага музея і з'яўляецца частка архітэктурнага ансамбля гістарычнай часткі горада. Гэта дзіўнае месца спадабаецца аматарам старажытнасцей і гісторыі. Лаакаон - мармуровая скульптура, якая з'яўляецца копіяй сусветна вядомага аднайменнага скульптурнага комплексу, размешчанага ў Ватыканскім музеі.\nАдэскі Нацыянальны Акадэмічны тэатр оперы і балета па праву можна назваць жамчужынай у жамчужыне. Гэта адзін з найпрыгажэйшых оперных тэатраў не толькі горада, але і ўсёй Украіны. Усе, хто сюды прыязджае, проста абавязаныя пабываць у Адэскай оперы. Прычым, задавальненне ў роўнай ступені можна атрымаць і ад пастановак, якія ў ім праходзяць, і ад сузірання самога будынка, якое было пабудавана ў канцы ХІХ стагоддзя і з'яўляецца унікальным архітэктурным збудаваннем.\nТэатр знакаміты сваёй гісторыяй, бо яго сцэна памятае выступы такіх знакамітасцяў, як Фёдар Шаляпін, Саламея Крушэльніцкая, Энрыка Каруза, Пётр Чайкоўскі, Мікалай Рымскі-Корсакаў, Сяргей Рахманінаў, Ганна Паўлава, Айседора Дункан і інш.\nМузей-запаведнік «Катакомбы Адэсы»\nДаўжыня ўсіх падземных хадоў адэскіх катакомбаў складае блізу 10 км. А размешчаныя яны на глыбіні 15-25 м пад гарадскімі кварталамі ў раёне Малдаванкі. Гэта цэлы комплекс самых старажытных шахт-каменяломняў, поўны таямніц і загадак, дзе здабываўся будаўнічы камень для ўзвядзення Адэсы, размяшчаліся вайсковыя бункеры, бамбасховішчы і сапраўдныя прыродныя пячоры. Музей з'яўляецца аб'ектам культурнай спадчыны горада. Гэтыя славутасці выкарыстоўваліся з самага пачатку з'яўлення Адэсы на мапе і засталіся незабытымі і па гэты дзень.\n22.10 Паліна Шарэнда-Панасюк: Мы патрабуем сыходу Лукашэнкі 35,560


Эка-актывістка Вольга Каскевіч пра тое, як і навошта змагацца з дзяржавай за свае экалагічныя правы.\nЗаснавальніца арганізацыі «Багна» і актывістка «Зялёнай сеткі» Вольга Каскевіч распавядае пра тое, як змагацца з дзяржавай за свае правы, чаму трэба захоўваць багну і як выхоўваць эка-сумленных грамадзян.\nЧым займаюцца: Праблемамі экалогіі, захавання беларускіх балот і дзікай прыроды.\nДата заснавання: «Зялёная сетка» – 2007 год; bezbolot.net – 2012 год; «Багна» – 2014 год.\nСтруктура: «Зялёная сетка» – 12 таварыскіх арганізацый і 32 індывідуальныя фізічныя асобы; bezbolot.net – 150 чалавек; «Багна» – 8 чалавек.\nФакты: За час сваёй працы «Зялёная сетка» выпусціла 780 актывістаў, якія рэалізавалі каля 40 экалагічных стартапаў. У выніку працы «Багны» было захавана 7 заказнікаў і асабліва каштоўных тэрыторый. Дзякуючы намаганням арганізацыі было абаронена 1950 га балот ад асушэння – гэта па памерах як 121 «Мінск-Арэна». Актывісты руху арганізавалі першы арт-фестываль на балоце ды знялі дакументальную стужку «Подых балот».\n«Зялёная сетка» | FB | «Багна» | FB | Кампанія «Восем балот»\nЗ кім гутарым: Вольга Каскевіч, 28 гадоў. З першай адукацыі – выкладчыца нямецкай мовы. Скончыла ЕГУ па спецыяльнасці «Тэорыя і практыка сучаснага мастацтва». Заснавальніца арганізацыі «Багна», лідар ініцыятывы bezbolot.net, менеджар аддзела грамадскіх кампаній у таварыстве «Зялёная сетка».\n– Калі я вярнулася з Вільнюса пасля ЕГУ, то думала, чым заняцца. Спачатку спрабавала займацца бізнэсам і перакладамі, але мне не ставала духоўнасці ў гэтых занятках. Потым сябры пазнаёмілі мяне з Ірынай Сухій, і я пачала ўключацца ў экалагічны рух. Мне вельмі спадабаліся гэтыя людзі ды іх дзейнасць, я падзяляю іх каштоўнасці, напрыклад, прынцыпы ўстойлівага развіцця. Мне падабаецца жыць і ведаць, што вакол ёсць адзінства людзей, якія мяне падтрымліваюць.\nШто такое «Зялёная сетка»?\n– «Зялёная сетка» – гэта таварыства арганізацый і індывідуальных фізічных асоб. Можна сказаць, гэта такі саюз сяброў і партнёраў, якія прытрымліваюцца аднолькавых пазіцый па многіх экалагічных пытаннях у нашай краіне. Адна з асноўных экалагічных праблем Беларусі – гэта знішчэнне прыродных рэсурсаў. У нас планавая эканоміка, таму, напрыклад, з балот бесперапынна выцягваюць торф для заводаў. Гэта падаецца нормай, але ж насамрэч існуюць альтэрнатыўныя спосабы выкарыстання балот.\n«Гэты поспех даў нам шмат сілаў, бо раней падавалася, што перамагчы дзяржаву ў нейкіх пытаннях абсалютна нерэальна»\nТаксама «Зялёная сетка» заснавала Школу экалагічнага актывіста – гэта доўгатэрміновая адукацыйная праграма, якая праводзіцца штогод. У асноўным да нас прыходзіць моладзь 20-30 гадоў, тыя, хто яшчэ вызначаюцца па жыцці. Звычайна людзі ідуць да нас з уласным экалагічным пытаннем альбо сітуацыяй, якую яны хочуць вырашыць у сваім асяроддзі. На першым этапе праграмы мы даем базавыя веды пра экалогію ў побыце. На другім, інтэнсіўным, мы адвозім вучняў у лес на восем дзён, каб яны разам з экспертамі працавалі над сваімі ідэямі, развівалі іх у стартап ці міні-праект. Таксам на гэтым этапе мы стараемся пазнаёміць студэнтаў з усім беларускім экалагічным рухам і з экспертамі з бліжэйшых краін.\nНа трэцім этапе адукацыі вучні рэалізуюць свае ідэі. З аднаго такога праекта ўласна і паўстала арганізацыя «Багна». Сярод іншых паспяховых праектаў можна назваць дзіцячыя экалагічныя майстэрні ў Галерэі «Ў», бясплатны пракат ровараў, праект эка-ліхтарыкаў Slow Glow. Таксама ў рамках навучання ў нашай школе мы арганізоўваем адукацыйныя візіты ў Чэхію для нашых вучняў, каб паказаць, як у эка-галіне працуе Захад. Пасля заканчэння курса народ у асноўным застаецца ў эка-руху: альбо развівае свой стартап і ідзе далей, альбо прымыкае да блізкіх па духу ініцыятыў. Ва ўсялякім выпадку, нашы студэнты пачынаюць думаць у экалагічна прыязным напрамку.\nШто такое «Багна»?\n– Каманда грамадскай арганізацыі «Багны» вось ужо чатыры гады працуе над стварэннем іміджу беларускіх балот як унікальнай і каштоўнай з’явы. Ужо бачны вынік – тэма балот фігуруе ў мастакоў, у праектах дзяржаўных структур і СМІ. У 2014 годзе ўпершыню ў Беларусі быў праведзены арт-фестываль «Багна» на балоце, дзе было створана 12 zero-waste аб'ектаў. З іншых дасягненняў – «Багна» зняла першы дакументальны фільм пра беларускія балоты «Подых балот», які ўжо прыняў удзел у фестывалі Febiofest у Браціславе.\n«Хтосьці кінуў недакурак, багна загарэлася – і шмат звяроў апынулася ў вогненным коле і не здолела выбрацца з агню. Ад гэтых уражанняў мужчыны потым проста напіліся ўвечары»\nІншая вялікая справа тычыцца заказніка «Азёры» на балоце Святое ў Гарадзенскай вобласці, якое хацеў забраць сабе мясцовы торфаздабывальны завод. Мы дапамаглі паспяхова правесці грамадскія слуханні сумесна з Мінпрыроды. На гэтых сустрэчах прысутнічала больш за 300 чалавек, прыязджалі акадэмікі і навукоўцы, было вельмі шмат арганізацый і мясцовых жыхароў. Лакальныя бізнэсоўцы распавядалі, якія ў іх ёсць планы па развіцці гэтых тэрыторый, напрыклад, эка-турызм. Выказваліся нават рыбакі і дзевяностагадовыя дзядулі, гэта было так душэўна! Мясцовыя так эмацыйна распавядалі свае гісторыі, што супрацоўнікі завода нават нічога не былі здольныя сказаць. Далейшы лёс заказніка зараз вызначаецца.\nТэкст & фото by Таня Капітонава


17 красавік 2018, 08:00\nХрысьціянскія могілкі ў Рубяжэвічах\nДа Радаўніцы, сьвята памінаньня продкаў, Свабода пагутарыла з Андрэем Бурдзянковым, які першым у Беларусі стварыў інтэрнэт-базу пахаваньняў з дакладнымі каардынатамі.\nСваіх продкаў звычайныя беларусы памятаюць на два-тры пакаленьні. Часта здараюцца сытуацыі, калі сваякі ня ведаюць, дзе канкрэтна пахаваны іх блізкі ці далёкі продак.\nДзьве траціны пахаваньняў у Беларусі — закінутыя\nУсяго ў Беларусі 13 тысяч могілак, большасьць зь іх закрытыя. На тэрыторыі Менску іх больш за два дзясяткі — і закрытыя таксама большасьць. Самыя вялікія ў Беларусі — Паўночныя могілкі ў Менску, іх плошча большая за 105 гектараў, там пахавана больш як 100 тысяч чалавек. На другім месцы — Міханавічы, на трэцім — баранавіцкія могілкі «Русіна». А большасьць могілак — невялікія вясковыя пагосты, дзе пахавана некалькі дзясяткаў чалавек.\nУсяго ў Беларусі да 30 мільёнаў пахаваньняў. На навейшых могілках — можна сустрэць інфармацыйныя тэрміналы, ствараецца база дадзеных пра ўсе пахаваньні. Ведаючы імя, прозьвішча, даты нараджэньня і сьмерці чалавека, можна знайсьці, дзе ён пахаваны.\nАмаль дзьве траціны магіл закінутыя, і нават выбіты на камені тэкст на старадаўніх пастамэнтах цяжка разабраць.\nІдэю падказалі аўстралійцы\nАўстралійцы шукаюць сваіх продкаў Далідовічаў у Налібаках\nГід-перакладчык Андрэй Бурдзянкоў першым у Беларусі пачаў ствараць каталёг старадаўніх пахаваньняў зь іх дакладнымі каардынатамі.\nІдэя стварыць інтэрнэт-базу беларускіх могілак прыйшла яму ў галаву ў 2011 годзе, калі ў вёску Налібакі Стаўпецкага раёну прыехалі даволі маладыя грамадзяне Аўстраліі па просьбе свайго дзеда — знайсьці магілы продкаў. Шукалі на старадаўніх каталіцкіх могілках з дыхтоўнымі надмагільнымі плітамі і камянямі, унікальнымі шыльдамі. Але старажытны нэкропаль быў вельмі занядбаны, увесь зарос кустоўем, узгадвае Андрэй.\n«Аўстралійцы шукалі ў Налібаках продкаў з прозьвішчам Ходылі, блукалі па могілках, учытваліся ў сьцертыя надпісы, часам радасна крычалі: „Я яшчэ аднаго знайшоў!“ Працэс нагадваў бег па кустоўі. І вось гэтыя пошукі, як мне падалося, ніяк ня ўпісваліся ў канцэпцыю нашага афіцыйнага турыстычнага аблічча краіны ў цэнтры Эўропы.\nЯ падумаў, што ў ХХІ стагодзьдзі павінна быць інтэрнэт-база, прычым ня проста пералік пахаваных на канкрэтных могілках, а з GPS-прывязкай да мясцовасьці, каардынатамі зь мінімальнай хібнасьцю, каб чалавек мог самастойна знайсьці месца пахаваньня свайго продка і аддаць яму даніну памяці, сьвечку паставіць», — кажа Свабодзе Андрэй Бурдзянкоў.\nАле тады не было грошай распачаць такі праект. У 2014 годзе з тэлепраграмы Бурдзянкоў даведаўся пра сайт nekropol.by (які цяпер ужо недаступны). Меркавалася, што праект павінен ахапіць усе могілкі краіны, што валянтэры, праграмісты створаць вельмі шырокую базу. Андрэй падумаў, што ўжо ня трэба за гэта брацца — карысную справу зробяць іншыя.\nА праз год, калі чарговыя іншаземцы хацелі знайсьці пахаваньні сваіх продкаў у Пінску і адкрылі гэты сайт, то заўважылі, што ў базу там было ўнесена ўсяго 14 чалавек. Гэта пры тым, што могілкі ў Пінску вельмі вялікія — як некалькі футбольных стадыёнаў.\n«Тады я вырашыў стварыць свой уласны рэсурс з дадатковай функцыяй — GPS-прывязкай, то бок з вызначэньнем каардынатаў надмагільляў на мясцовасьці», — кажа Андрэй.\nПершыя этапы алічбоўваньня ў Налібаках\nДля пачатку спатрэбілася камэра, якая фіксуе GPS-каардынаты. Але звычайная камэра андроіда ці айфона не паказвае каардынаты карыстальніка. У першы дзень працы на могілках ва Ўруччы Андрэй з уключанай геалякацыяй звычайнай камэрай сфатаграфаваў 200 плітаў, але потым зразумеў, што ўсе яны пазначаюцца адным і тым жа пунктам каардынатаў. Усё аказалася ня так проста.\n«І я пачаў шукаць геакамэры, якія паказваюць каардынаты на экране, знайшоў бясплатны дадатак. Аднак функцый там не хапала, усе каардынаты трэба было „ўбіваць“ уручную, а на аднаго нябожчыка гэта 16 лічбаў. Зьявілася думка зрабіць штосьці сваё, адрознае ад вядомых амэрыканскіх праектаў billiongraves.com ці findagrave.com», — кажа Андрэй.\nГабрэйскія могілкі ў Ільлі\nПакуль ёсьць толькі ангельскамоўная вэрсія\nДадатак задумваўся для геалякацыі любых аб’ектаў (ня толькі магіл). Робіцца фатаграфія, чалавек бачыць на экране, наколькі дакладна засечанае месца, аб’ект фатаграфаваньня, і можа сам запампаваць інфармацыю на бясплатны сайт graves.bу, які будзе папаўняцца новымі матэрыяламі.\nАндрэй Бурдзянкоў кажа, што часьцей за ўсё па дапамогу зьвяртаюцца амэрыканцы. Па ягоных падліках, 8 з 10 — габрэі, якія вельмі цікавяцца сваімі каранямі. Католікаў таксама шмат. З праваслаўных да Бурдзянкова зьвярталіся толькі канадцы, якія ў Пінску шукалі продкаў па прозьвішчы Сыраватка.\nГабрэйскае надмагільле, Рубяжэвічы\nЦяпер створаны сайт на ангельскай мове, таму што, у разуменьні Андрэя, ягоная мэтавая аўдыторыя англамоўная, і менавіта яна сабрала грошы, якіх хапіла на палову першай вэрсіі дадатку.\nАле безь беларусаў сайт будзе ня вельмі жывы, перакананы Андрэй Бурдзянкоў, таму цяпер дапрацоўвае беларускамоўную вэрсію.\n«Праграмісты кажуць, што трэба апрацаваць шмат модуляў. Цягам двух тыдняў, спадзяюся, яны завершаць працу над беларускамоўнай вэрсіяй сайту».\nА пакуль на сайце ёсьць прыклады, як павінна быць: гэта цалкам алічбаваныя могілкі ў Налібаках, могілкі ва Ўруччы, яшчэ два дзясяткі іншых нэкропаляў — у базу ўнесена каля 7 тысяч імёнаў.\n«Карыстаючыся маім прыкладам, краязнаўцы, неабыякавыя маладыя людзі, валянтэры маглі б працягваць гэтую працу ў сябе ў рэгіёне. Таму што і трох маіх жыцьцяў ня хопіць, нават калі я ўсё кіну і буду займацца толькі гэтым», — кажа Андрэй.\nПліта хутка будзе страчаная... Пінск\nСвой праект Андрэй стварыў на ўласныя сродкі. Сайт graves.by — не камэрцыйная ідэя. Хоць справа гэтая нятанная. Здавалася б, каб фатаграфаваць магілы, патрэбны толькі мабільны тэлефон, ну і яшчэ ёсьць клопат, каб пачысьціць надмагільныя пліты, камяні, шыльдачкі.\nПа-першае, на могілкі трэба прыехаць. Хутка адпрацаваць часьцяком не атрымліваецца з прычыны неспрыяльнага надвор’я, іншых перашкодаў.\n«Да прыкладу, з раніцы ў тых жа Налібаках фатаграфаваць нельга, лепш пасьля абеду, калі сонца паварочвае на захад і асьвятляе фасадную частку надмагільляў. Наводзіць парадак трэба садовыя прылады, нажніцы, кустарэзы, адмысловы абутак, пальчаткі, спрэі ад камароў і кляшчоў — на ўсё гэта неабходныя сродкі», — кажа Андрэй.\nКасьцёл у Налібаках\nЗусім невялікую суму ён атрымаў, разьмясьціўшы анонс і просьбу ахвяраваць сродкі на пачатак складанай, але вельмі патрэбнай справы на сваім сайце.\nАндрэй супакойвае сябе тым, што некаторыя на рыбалку трацяць больш, а паколькі ён рыбак няўдачлівы, то інвэстуе ў гэтую важную справу.\n«Я запатрабаваны гід-перакладчык, мае інтарэсы падзяляе і мой бацька. Я прадаў сваю кватэру, частка гэтых сродкаў пойдзе на давядзеньне да ладу мабільнага дадатку і на інфраструктуру. Таму што мне гэта неверагодна цікава».\nКалі зьявіцца беларускамоўная вэрсія сайту, Бурдзянкоў разглядае варыянт зьбіраць сродкі на краўдфандынгавых плятформах, кшталту «Талакі» і «Вулею».\nМогілкі як адлюстраваньне грамадзтва\nХрысьціянскія могілкі ў Наваградку\nНа Наваградзкіх могілках Андрэй Бурдзянкоў адчысьціў і сфатаграфаваў 430 старадаўніх плітаў і камянёў. Сярод іх ёсьць надмагільлі ўдзельнікаў паўстаньня 1863 году, якія былі ў вельмі занядбаным стане. А літаральна празь сьцежку — савецкія вайсковыя пахаваньні, роўныя, дагледжаныя, з пастрыжанай травой, кветкамі, кажа Андрэй.\n«Крыўдна, што такая розьніца паміж пахаваньнямі, тым больш што Наваградак — гэта першая сталіца ВКЛ, чым мы вельмі ганарымся.\nНад кожнай плітой трэба «завіснуць» на хвіліну для вызначэньня каардынат\nУ Налібаках на могілках можна знайсьці надмагільлі ангельцаў пачатку 20 стагодзьдзя, немцаў — сярэдзіны 19 стагодзьдзя. Там у Радзівілаў была гута, выраблялася шкло, мэталічныя заводы былі — гісторыя багачэзная! Прычым могілкі — гэта, бадай, апошняя неперапісаная старонка беларускай гісторыі, якая многімі ўдакладнялася, зьмянялася», — кажа Андрэй Бурдзянкоў.\nДырэктар наваградзкага Дому-музэю Адама Міцкевіча, аўтар кнігі «Могілкі і пахаваньні ў Наваградку» Мікалай Гайба напісаў, што першы адкрыты ўрок у школе трэба праводзіць на могілках: ня толькі прыбраць там, але і падумаць, пафілязофстваваць, кажа Андрэй Бурдзянкоў.\n«Калі ты завісаеш над кожнай плітой пару хвілін, каб вызначыць каардынаты, чытаеш эпітафію, кім быў чалавек, задумваесься над датамі нараджэньня і сьмерці, узгадваеш гісторыю, пачынаеш разумець розныя нюансы — хто з кім ваяваў, дзеля чаго — гэта неверагодна цікава», — шчыра прызнаецца Бурдзянкоў.\nЛюдзі плачуць, знайшоўшы магілы родных\nАмэрыканскія нашчадкі знайшлі сваіх продкаў у Пінску па сайце\nЭмацыйных, кранальных гісторый Андрэй Бурдзянкоў можа прыгадаць шмат. З нашчадкамі-аўстралійцамі на могілках у Налібаках, шукаючы продкаў па прозьвішчы Ходулі, сфатаграфавалі 13 надмагільных плітаў. То бок унук ураджэнца Беларусі выканаў тут «палявыя работы» для дзеда, а той прызнаў адну магілу ўжо ў Аўстраліі, і ўсе эмоцыі, сьлёзы былі за акіянам.\n«Быў надзвычай эмацыйны момант, калі адвёз канадца ў Расею, у Катынь, там усталяваныя такія кубы з таблічкамі — прозьвішчамі расстраляных у 1939–40 гадах. І на трэцім абароце куба ён знайшоў прозьвішча свайго дзеда і проста рыдаў...\nУ мяне была сытуацыя з амэрыканскім кліентам, які знайшоў далёкую сваячку. Адной жанчыне зь Беларусі амэрыканец, які прыехаў шукаць магілу, паказаў на айпэдзе фота свайго дзядулі — а яна кажа: „Гэта ж мой дзядзька — Філіповіч Ануфры. Ён зьехаў у Амэрыку ў 1906 годзе. У яго было 10 братоў і сясьцёр, я была дачкой аднаго з братоў“. Правялі аналіз ДНК — і яна аказалася сваячкай таго амэрыканца. Жанчына вельмі дакладна запоўніла інфармацыйныя прамежкі, якія былі патрэбныя для пошуку сваякоў. Для гэтага я сфатаграфаваў усе могілкі ў Новай Гуце — каля 200 плітаў».\nКасьцёл і могілкі ў Налібаках\nДа Андрэя зьвярнуўся эстонец Сыльвэр, які разьбіраў стары куфар і знайшоў фатаграфію таварыша па службе свайго дзеда — Паўла Блажэвіча ў форме марака. Напісаў ліст Андрэю, і аказалася, што надгробная пліта была алічбаваная адной зь першых: Павал Блажэвіч быў пахаваны на могілках ва Ўруччы, фатаграфія на помніку вельмі падобная да здымка 1943 году. Эстонец Сыльвэр хоча знайсьці магілу свайго дзеда, а таксама жывых сваякоў Блажэвіча, каб вярнуць ім здымак.\nЯк знайсьці магілу — альгарытм дзеяньняў\nМожна проста прыехаць на могілкі і шукаць пахаваньні продкаў самастойна. Але гэта як шукаць іголку ў стажку сена. Праўда, аднойчы яе знайшлі, кажа Андрэй — літаральна празь пяць хвілін, трапіўшы на старадаўнія пінскія могілкі. Прыехалі людзі з Канады, шукалі продкаў па прозьвішчы Сыраватка. Проста зайшлі на тыя могілкі, каб выкрасьліць менавіта гэтае месца са сьпісу і рухацца далей. Чалавек зайшоў за першую пліту і ўбачыў выбітую на камені першую літару «С».\n«Я падышоў — на шыльдзе напісана сапраўды „Сыраватка“. Гады нараджэньня і сьмерці супалі. То бок можна, канечне, накіраваць чалавека на канкрэтныя могілкі, каб сам пашукаў.\nГабрэйскія могілкі ў Ільлі Вялейскага раёну. Ільля\nДругі варыянт — наш праект. Альбо аналягічныя праекты, кшталту pomnim.by.\nПрынцып пошуку даволі просты: ёсьць разьдзел „знайсьці магілу“. Неабходна выбраць рэгіён, могілкі, увесьці інфармацыю пра нябожчыка: імя, прозьвішча, даты нараджэньня і сьмерці. Пасьля гэтага можна ўбачыць фатаграфію магілы і яе каардынаты.\nКаб дадаць інфармацыю пра свайго продка, трэба выкарыстоўваць дадатак GeoTag Android», — раіць Андрэй Бурдзянкоў.\nЗдымак з экрана дадатку GeoTag\nАле ня ўсё так проста. Надпіс на пліце на сайце запаўняецца «на спэлінгу», бываюць памылкі, прычым самыя неверагодныя. Прозьвішча за два стагодзьдзі можа зьмяніцца амаль да непазнавальнасьці. Як чалавек будзе апрацоўваць базу, як гэта будзе шукацца, да прыкладу, у Аўстраліі — вялікае пытаньне. Але праца над удасканаленьнем сайту, алічбоўваньнем могілак працягваецца. У бліжэйшых плянах — беларускамоўная вэрсія сайту, запуск дадатку, стварэньне тэставай працоўнай групы (3–4 чалавекі), якая будзе вывучаць, што і як працуе. Але непадрыхтаваны чалавек сам алічбоўкай на могілках займацца ня зможа — павінны быць адпаведныя веды, навыкі, разуменьне.\n80 пахаваньняў выбітных беларусаў на Кальварыйскіх і Ўсходніх могілках (Мапы)\nРадуніца як фэтыш\nЧаму ў Беларусі ня ладзяць экскурсіі па могілках?


Прэзідэнт Лукашэнка заклікаў беларускія сям’і мець не менш за трох дзяцей | Беларусь и белорусы: новости и аналитика | DW | 10.02.2006\nПрэзідэнт Лукашэнка заклікаў беларускія сям’і мець не менш за трох дзяцей\nЗа апошні год колькасць насельніцтва Беларусі скарацілася на 47 тысячаў. Па прагнозах урада, да 2010 года беларусаў стане менш яшчэ на 211 тысяч. Як канкрэтна збіраецца змяніць сітуацыю Аляксандр Лукашэнка?\nПрэзідэнт Беларусі вырашыў дасягнуць таго, каб кожная беларуская сям’я мела не менш за трох дзяцей, каб было каму абараняць краіну, якая па яго меркаванні, знаходзіцца пад пагрозай. Такую заяву Аляксандр Лукашэнка зрабіў 8 лютага на нарадзе па праектах праграмаў “Дзеці Беларусі” і “Маладыя таленты Беларусі” на 2006-2010 гады.\nДэмаграфічная сітуацыя ў краіне сапраўды патрабуе радыкальных рашэнняў. Але першай напярэдадні прэзідэнцкіх выбараў агучыла план дзеянняў ў гэтым кірунку беларуская апазіцыя. Лукашэнка паспяшаўся перахапіць ініцыятыву.\n“Як толькі мы прапанавалі свой комплекс мер, скіраваных на павышэнне колькасці насельніцтва да 10 мільёнаў чалавек, як улады адразу ж абвясцілі аб тым, што гатовыя ўдарнымі тэмпамі пераплюнуць апазіцыю і павялічыць колькасць беларусаў да 30 мільёнаў ”\n- сказаў карэспандэнту “Нямецкай хвалі” кіраўнік даследчага цэнтра Мізеса АС “Стратэгія” Яраслаў Раманчук. Па ягоным меркаванні, улічваючы трэнды нараджальнасці, смяротнасці, старэння, гэтая задача можа быць вырашаная не раней за 2060 год і толькі пры ўмове актыўных кантактаў з такімі краінамі, як Індыя і Кітай.\nТрэба адзначыць, што ўжо больш за дзесяць гадоў Беларусь коціцца ў дэмаграфічную яму. За апошні год колькасць насельніцтва скарацілася на 47 тысячаў і цяпер у краіне жыве 9 мільёнаў 778 тысячаў чалавек. Па прагнозах урада, да 2010 года беларусаў стане менш яшчэ на 211 тысяч. Як канкрэтна збіраецца змяніць сітуацыю Аляксандр Лукашэнка?\n“Трэба дасягнуць таго, каб кожная сям’я ў Беларусі мела не менш за трох дзяцей. Тады ў нас будзе пэўны прырост насельніцтва. Ці могуць нашыя жанчыны нараджаць і мець трох і больш дзяцей? Канешне”\n- лічыць беларускі лідэр. Іншае пытанне – адносіны да гэтай ініцыятывы маладых беларускіх жанчын. Сёння яны не жадаюць нараджаць дзяцей з-за нестабільнасці палітычнай сітуацыі, нізкіх даходаў і якасці сістэмы аховы здароўя. Шэраг экспертаў лічаць, што стымуляваць рост нараджальнасці можна забаронай абортаў і продажу кантрацэптываў, а таксама ўвядзеннм дадатковага падатку для тых, хто не мае неабходнай колькасці дзяцей.\nАле паведамляць напярэдадні выбараў пра магчымыя прымусовыя меры Аляксандр Лукашэнка не рызыкнуў. Пакуль ён прапанаваў беларускім жанчынам “пернік” “Калі сям’я мае трох дзяцей, тады, да прыкладу, ёй даецца кватэра за палову кошту”, -- паабяцаў прэзідэнт. У такой сям’і, па ягоных словах, павінна быць дастаткова сродкаў, каб утрымліваць дзяцей. Між тым, сёння беларуская сям’я з трымя дзецьмі мае даход амаль на 40 адсоткаў ніжэй за сярэдні ўзровень па краіне. А сярод сем’яў з бюджэтам ніжэй за пражытачны мінімум больш двух трэцяў – шматдзетныя.\nАкрамя таго, рэальнай пагрозай дэмаграфічнай бяспекі Беларусі з’яўляецца не толькі скарачэнне нараджальнасці, яна сёння не забяспечвае нават простага узнаўлення насельніцтва, але і высокі ўзровень смяротнасці беларусаў, асабліва мужчын працаздольнага ўзросту. Як паведамілі карэспандэнту “Нямецкай хвалі” ў Міністэрстве труда і сацыяльнай абароны, на аднаго занятага ў вытворчасці ўжо цяпер даводзіцца больш за аднаго ўтрыманца, і з кожным годам дзяцей і асобаў працаздольнага ўзросту становіцца ўсё менш, а пенсіянераў – усё больш. У сувязі з гэтым, эксперты адзначаюць, што, перахапіўшы ініцыятыву ў апазіцыі, улады рэальна наўрад ці здольныя кардынальна палепшыць дэмаграфічную сітуацыю ў краіне.\nПостоянная ссылка http://p.dw.com/p/7y73